Молитвы в телесных недугах

Рекомендовано к публикации Издательским Советом Русской Православной Церкви (ИС 14-403-0290)

Молитвы о болящих

(общие)

Тропарь, глас 4-й

Ско́рый в заступле́нии еди́н сый, Христе́, ско́рое свы́ше покажи́ посеще́ние стра́ждущему рабу́ Твоему́ (имя), и изба́ви от неду́г и го́рьких боле́зней; и воздви́гни во е́же пе́ти Тя и сла́вити непреста́нно, моли́твами Богоро́дицы, Еди́не Человеколю́бче.

Кондак, глас 2-й

На одре́ боле́зни лежа́щаго и сме́ртною ра́ною уязвле́ннаго, я́коже иногда́ воздви́гл еси́, Спа́се, Петро́ву те́щу и разсла́бленнаго на одре́ носи́маго; си́це и ны́не, Милосе́рде, стра́ждущаго посети́ и исцели́: Ты бо еди́н еси́ неду́ги и боле́зни ро́да на́шего понесы́й и вся моги́й, я́ко Многоми́лостив.

Молитва в болезни

Го́споди Бо́же, Влады́ко жи́зни мое́й, Ты по бла́гости Свое́й сказа́л: не хочу́ сме́рти гре́шника, но чтоб он обрати́лся и жив был. Я зна́ю, что э́та боле́знь, кото́рою я страда́ю, есть наказа́ние Твое́ за мои́ грехи́ и беззако́ния; зна́ю, что по дела́м мои́м я заслужи́л тягча́йшее наказа́ние, но, Человеколю́бче, поступа́й со мно́ю не по зло́бе мое́й, а по безпреде́льному милосе́рдию Твоему́. Не пожела́й сме́рти мое́й, но дай мне си́лы, что́бы я терпели́во сноси́л боле́знь, как заслу́женное мно́ю испыта́ние, и по исцеле́нии от нее́ обрати́лся всем се́рдцем, все́ю душо́ю и все́ми мои́ми чу́вствами к Тебе́, Го́споду Бо́гу, Созда́телю моему́, и жив был для исполне́ния святы́х Твои́х за́поведей, для споко́йствия мои́х родны́х и для моего́ благополу́чия. Ами́нь.

Молитва болящей

Го́споди, ви́дишь Ты мою́ боле́знь. Ты зна́ешь, как я грешна́ и немощна́: помоги́ мне терпе́ть и благодари́ть Твою́ Бла́гость. Го́споди, сотвори́, что́бы боле́знь эта была́ в очище́ние мно́гих мои́х грехо́в. Влады́ко Го́споди, я в рука́х Твои́х, поми́луй меня́ по во́ле Твое́й и, е́сли мне поле́зно, исцели́ меня́ вско́ре. Досто́йное по дела́м мои́м прие́млю; помяни́мя, Го́споди, во Ца́рствии Твое́м! Сла́ва Бо́гу за все!

Молитва первая об исцелении болящего

Влады́ко Вседержи́телю, Врачу́ душ и теле́с на́ших, смиря́яй и вознося́яй, наказу́яй и па́ки исцеля́яй! Раба́ Твоего́ (имя) немощству́юща посети́ ми́лостию Твое́ю, простри́ мы́шцу Твою́, испо́лнену исцеле́ния и врачбы́, и исцели́ его́, возста́ви от одра́ и не́мощи. Запрети́ ду́ху не́мощи, оста́ви от него́ вся́ку я́зву, вся́ку боле́знь, вся́ку огне́вицу и тряса́вицу, и е́же есть в нем согреше́ние или беззако́ние, осла́би, оста́ви, прости́ Твоего́ ра́ди человеколю́бия. Ей, Го́споди, пощади́ созда́ние Твое́ во Христе́ Иису́се, Го́споде на́шем, с Ни́мже благослове́н еси́, и со Пресвяты́м, и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

Молитва вторая об исцелении болящего

Влады́ко, Вседержи́телю, святы́й Царю́, наказу́яй и не умерщвля́яй, утвержда́яй низпа́дающия и возводя́й низве́рженные, теле́сныя челове́ков ско́рби исправля́яй, мо́лимся Тебе́, Бо́же наш, раба́ Твоего́ (имя) немоществу́юща посети́ ми́лостию Твое́ю, прости́ ему́ вся́кое согреше́ние во́льное и нево́льное. Ей, Го́споди, враче́бную Твою́ си́лу с небесе́ низпосли́, прикосни́ся телеси́, угаси́ огне́вицу, укроти́ страсть и вся́кую не́мощь тая́щуюся, бу́ди врач раба́ Твоего́ (имя), воздви́гни его от одра́ боле́зненнаго и от ло́жа озлобле́ния це́ла и всесоверше́нна, да́руй его́ Це́ркви Твое́й благоугожда́юща и творя́ща во́лю Твою́. Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

Молитва третья об исцелении болящего

О Премилосе́рдый Бо́же, О́тче, Сы́не и Святы́й Ду́ше, в неразде́льной Тро́ице поклоня́емый и сла́вимый, при́зри благоутро́бно на раба́ Твоего́ (имя), боле́знею одержи́маго; отпусти́ ему́ вся согреше́ния его́; пода́й ему́ исцеле́ние от боле́зни; возврати́ ему́ здра́вие и си́лы теле́сныя; пода́й ему́ долгоде́нственное и благоде́нственное житие́, ми́рные Твои́ и прими́рные блага́я, что́бы он вме́сте с на́ми приноси́л благода́рные мольбы́ Тебе́, Всеще́дрому Бо́гу и Созда́телю моему́. Пресвята́я Богоро́дица, всеси́льным заступле́нием Твои́м помоги́ мне умоли́ть Сы́на Твоего́, Бо́га моего́, об исцеле́нии раба́ Бо́жия (имя). Все святы́е и а́нгелы Госпо́дни, моли́те Бо́га о больно́м рабе́ Его́ (имя). Ами́нь.

Молитва о том, чтобы ухаживать с любовью за болящими

Го́споди, Иису́се Христе́, Сы́не Бо́га Жива́го, А́гнче Бо́жий, взе́мляй грехи́ ми́ра, Па́стырю до́брый, положи́вый ду́шу Твою́ за о́вцы Твоя́, Небе́сный Врачу́ душ и теле́с на́ших, исцеля́й вся́кий неду́г и вся́кую я́зву в лю́дях Твои́х! Тебе́ припа́даю, помози́ мне, недосто́йной рабе́ Твое́й. При́зри, Многоми́лостиве, на де́лание и служе́ние мое́, даждь ми бы́ти ве́рною в ма́ле, послужи́ти боля́щим Тебе́ ра́ди, носи́ти не́мощи немощны́х и не себе́, но Тебе́ Еди́ному угоди́ти во вся дни живота́ моего́. Ты бо рекл еси́, о Сладча́йший Иису́се: поне́же сотвори́сте еди́ному сих бра́тий Мои́х ме́ньших, Мне сотвори́сте. Ей, Го́споди, суди́ мне, гре́шной, по сему́ глаго́лу Твоему́, я́ко да сподо́блюся твори́ти благу́ю Твою́ во́лю во отра́ду и утеше́ние искуша́емых, неду́гующих раб Твои́х, их же искупи́л еси честно́ю Твое́ю Кро́вию. Ниспосли́ ми благода́ть Твою́, попаля́ющую во мне страсте́й те́рние, призва́вый мене́, гре́шную, на де́ло служе́ния о Твое́м и́мени; без Тебе́ не мо́жем твори́ти ничесо́же: посети́ у́бо но́щию и искуси́ се́рдце мое́, внегда́ предстоя́ти ми у возгла́вия боля́щих и низве́рженных; уязви́ ду́шу мою́ Твое́ю любо́вию, вся терпя́щею и николи́же отпада́ющею. Тогда́ возмогу́, Тобо́ю укрепля́ема, по́двигом до́брым подвиза́тися и ве́ру соблюсти́, да́же до после́днего моего́ издыха́ния. Ты бо еси́ Исто́чник исцеле́ний душе́вных же и теле́сных, Христе́, Бо́же наш, и Тебе́, я́ко Спаси́телю челове́ков и Жениху́ душ, гряду́щему в полу́нощи, сла́ву и благодаре́ние и поклоне́ние возсыла́ем, ны́не и при́сно и во ве́ки веко́в. Ами́нь.

Молитвы о терпении болезней и несчастий

Праведному Иову Многострадальному

Тропарь, глас 2-й

Па́мять пра́веднаго Твоего́ И́ова, Го́споди, пра́зднующе, тем Тя мо́лим: изба́ви нас от наве́тов и сете́й лука́ваго диа́вола и спаси́ ду́ши на́ша, я́ко Человеколю́бец.

Кондак, глас 8-й

Я́ко и́стинен и пра́веден, Богочести́в и непоро́чен, освяще́н же я́влься, всесла́вне, Бо́жий уго́дниче и́стинный, просвети́л еси́ мир в терпе́нии твое́м, терпели́вейший и до́блейший. Те́мже вси, Богому́дре, па́мять твою́ воспева́ем.

Молитва

Бо́же святы́й и во святы́х почива́яй, трисвяты́м гла́сом на небеси́ от а́нгел воспева́емый, на земли́ от челове́к во святы́х Свои́х хва́лимый, да́вый Святы́м Твои́м Ду́хом коему́ждо благода́ть по ме́ре дарова́ния Христо́ва, и то́ю поста́вивый Це́ркви Твое́й Святе́й о́вы апо́столы, о́вы проро́ки, о́вы же благове́стники, о́вы па́стыри и учи́тели, и́хже сло́вом про́поведи, Тебе́ Самому́ де́йствующему вся во всех, мно́зи соверши́шася святи́и в ко́емждо ро́де и ро́де, разли́чными благоде́тельми благоугоди́вшии Тебе́, и к Тебе́, нам о́браз до́брых по́двигов свои́х оста́вивше, в ра́дости преше́дший, гото́ви, в не́мже са́ми искуше́ни бы́ша, и нам напа́ствуемым помога́ти. Сих святы́х всех и свято́го пра́ведного И́ова воспомина́я и их богоуго́дное похваля́я житие́, Тебе́ Самаго́, в них де́йствовавшаго, восхваля́ю, и о́нех благотворе́ния Твоя́ дарова́ния бы́ти ве́руя, приле́жно молю́ Тя, Свя́те святы́х, даждь ми гре́шному после́довати их уче́нию, житию́, любви́, ве́ре, долготерпе́нию, и их моли́твенною по́мощию, па́че же Твое́ю вседе́йствующею благода́тию, небе́сныя с ни́ми сподо́битися сла́вы, хваля́ще Пресвято́е и́мя Твое́, Отца́ и Сы́на и Свята́го Ду́ха во ве́ки. Ами́нь.

Молитвы от разных недугов и болезней

Святому праведному Иоанну Кронштадтскому

Тропарь, глас 1-й

Правосла́вныя ве́ры побо́рниче, земли́ Росси́йския печа́льниче, па́стырем пра́вило и о́бразе ве́рным, покая́ния и жи́зни во Христе́ пропове́дниче, Боже́ственных Та́ин благогове́йный служи́телю и дерзнове́нный о лю́дех моли́твенниче, о́тче пра́ведный Иоа́нне, цели́телю и преди́вный чудотво́рче, гра́ду Кроншта́дту похвало́ и Це́ркве на́шея украше́ние, моли́ Всеблага́го Бо́га умири́ти мир и спасти́ ду́ши на́ша.

Кондак, глас 3-й

Днесь па́стырь Кроншта́дтский предстои́т Престо́лу Бо́жию и усе́рдно мо́лит о ве́рных Христа́ Пастыренача́льника, обетова́ние да́вшаго: «Сози́жду Це́рковь Мою́, и врата́ а́дова не одоле́ют ей».

Молитва

О вели́кий уго́дниче Христо́в, святы́й пра́ведный о́тче Иоа́нне Кроншта́дтский, па́стырю ди́вный, ско́рый помо́щниче и ми́лостивый предста́телю! Вознося́ славосло́вие Триеди́ному Бо́гу, ты моли́твенно взыва́л: «И́мя Тебе́ – Любо́вь: не отве́ргни меня́ заблужда́ющагося; И́мя Тебе́ – Си́ла: укрепи́ меня́ изнемога́ющаго и па́дающаго; И́мя Тебе́ – Свет: просвети́ ду́шу мою́, омраче́нную жите́йскими страстя́ми; И́мя Тебе́ – Мир: умири́ мяту́щуюся ду́шу мою́. И́мя Тебе́ – Ми́лость: не перестава́й ми́ловать меня́». Ны́не благода́рная твоему́ предста́тельству всеросси́йская па́ства мо́лится тебе́: Христоимени́тый и пра́ведный уго́дниче Бо́жий! Любо́вию твое́ю озари́ нас, гре́шных и немощны́х, сподо́би нас принести́ досто́йные плоды́ покая́ния и неосужде́нно причаща́тися Святы́х Христо́вых Та́ин; cи́лою твое́ю ве́ру в нас укрепи́, в моли́тве поддержи́, неду́ги и боле́зни исцели́, от напа́стей, враго́в ви́димых и неви́димых изба́ви; све́том ли́ка твоего́ служи́телей и предстоя́телей Алтаря́ Христо́ва на святы́е по́двиги па́стырскаго де́лания подви́гни, младе́нцам воспита́ние да́руй, ю́ность наста́ви, ста́рость поддержи́, святы́ни хра́мов и святы́е оби́тели озари́; умири́, чудотво́рче и прови́дче преизря́днейший, наро́ды страны́ на́шея, благода́тию и да́ром Свята́го Ду́ха изба́ви от междоусо́бныя бра́ни, расточе́нныя собери́, прельще́нныя обрати́ и совокупи́ Святе́й Собо́рной и Апо́стольской Це́ркви; ми́лостию твое́ю супру́жества в ми́ре и единомы́слии соблюди́, мона́шествующим в дела́х благи́х преуспея́ние и благослове́ние да́руй, малоду́шныя уте́ши, стра́ждущих от духо́в нечи́стых свободи́, в ну́ждах и обстоя́ниях су́щих поми́луй и всех нас на путь спасе́ния наста́ви. Во Христе́ живы́й, о́тче наш Иоа́нне! Приведи́ нас к невече́рнему све́ту жи́зни ве́чныя, да сподо́бимся с тобо́ю ве́чнаго блаже́нства, хваля́ще и превознося́ще Бо́га во ве́ки веко́в. Ами́нь.

Священномученику Ермолаю, наставнику Пантелеимона, иерею Никомидийскому

Тропарь, глас 1-й

Ми́ром благода́ти пома́зан, преблаже́нне о́тче Ермола́е, иере́й Бо́га Вы́шняго яви́лся еси́ и благоче́стия све́тлый пропове́дник, му́ченик же тве́рдый и безме́здный врач притека́ющих к тебе́. Сла́ва Да́вшему тебе́ кре́пость, сла́ва Венча́вшему тя, сла́ва Де́йствующему тобо́ю всем исцеле́ния.

Кондак, глас 4-й

Я́ко святи́тель благоче́стно пожи́в и священномуче́ния вене́ц прия́л еси́, и́дольския же́ртвы погаси́в, до́брый па́стырь Христо́ва ста́да был еси́, прему́дре, и Пантелеи́мону и́стинный учи́тель. Сего́ ра́ди почита́ем тя пе́сньми, вопию́ще: от бед изба́ви нас при́сно моли́твами твои́ми, Ермола́е, о́тче наш.

Молитва

О пресла́вный священному́чениче Ермола́е и ско́рый помо́щниче христиа́ном в боле́знех! Ве́рую от всея́ души́ и помышле́ния, я́ко да́деся тебе́ от Го́спода дар боля́щия врачева́ти и рассла́бленныя укрепля́ти. Сего́ ра́ди к тебе́, я́ко благода́тному врачу́ боле́зней, аз немощны́й прибега́ю и, твой досточти́мый о́браз с благогове́нием лобыза́я, молю́ся: твои́м предста́тельством у Царя́ Небе́снаго испроси́ мне боля́щему исцеле́ние от удруча́ющия мя боле́зни, а́ще бо и недосто́ин есмь тебе́, бла́гостнейшаго отца́ и при́снаго засту́пника моего́, но ты, быв подража́тель человеколю́бия Бо́жия, сотвори́ мя досто́йна твоего́ заступле́ния чрез мое обраще́ние от злых дел к благо́му житию́, уврачу́й оби́льно даро́ванною тебе́ благода́тию я́звы и стру́пы души́ и те́ла моего́, да́руй ми здра́вие и спасе́ние и во всем благо́е поспеше́ние, да та́ко, ти́хое и безмо́лвное житие́ пожи́в во вся́ком благоче́стии и чистоте́, сподо́блюся со все́ми святы́ми сла́вити всесвято́е и́мя Отца́ и Сы́на и Свята́го Ду́ха. Ами́нь.

Преподобному Сампсону Странноприимцу

Тропарь, глас 8-й

В терпе́нии твое́м стяжа́л еси́ мзду твою́, о́тче преподо́бне, в моли́твах непреста́нно терпе́вый, ни́щия возлюби́вый и сия́ удовли́вый, но моли́ся Христу́ Бо́гу, Сампсо́не ми́лостиве блаже́нне, спасти́ся душа́м на́шим.

Кондак, глас 8-й

Я́ко врача́ всеизря́дна и моли́твенника благоприя́тна, к ра́це твое́й притека́юще, Сампсо́не богому́дре преподо́бне, соше́дшеся любо́вию, псалмы́ и пе́сньми, ра́дующеся, Христа́ прославля́ем, такову́ю тебе́ благода́ть подава́юща исцеле́ний.

Молитва

О те́плый моли́твенниче, бла́гостный о́тче, преподо́бне Сампсо́не! Моли́ Бо́га о мне, гре́шнем, и низпосли́ от всеблага́го Влады́ки по́мощь ми и избавле́ние, привре́менна бо есть жизнь моя́ и испо́лнена труда́, скорбе́й и боле́зней. Укрепи́ се́рдце мое́, да возмогу́ понести́ тяготу́ мою́, и не попусти́, да превозмо́гут искуше́ния мно́гая моя́ ма́лыя си́лы, но споспе́шествуй мне заступле́нием твои́м и посреде́ обстоя́ний и бед упра́ви путь мой в Ца́рство Небе́сное, да сла́влю Просла́вльшагося в тебе́ Го́спода во ве́ки. Ами́нь.

Архангелам Рафаилу и Михаилу

Тропарь, глас 4-й

Небе́сных во́инств Архистрати́зи, мо́лим вас при́сно мы недосто́йнии, да ва́шими моли́твами огради́те нас кро́вом крил невеще́ственныя ва́шея сла́вы, сохраня́юще ны, припа́дающия приле́жно и вопию́щия: от бед изба́вите ны, я́ко чинонача́льницы Вы́шних сил.

Кондак, глас 2-й

Архистрати́зи Бо́жии, служи́телие Боже́ственныя сла́вы, А́нгелов нача́льницы и челове́ков наста́вницы, поле́зное нам проси́те и ве́лию ми́лость, я́ко Безпло́тных Архистрати́зи.

Молитва Архангелу Рафаилу

О святы́й вели́кий Арха́нгеле Рафаи́ле, престо́лу Бо́жию предстоя́й! Ты благода́тию, от всемогу́щаго Врача́ душ и теле́с на́ших, тебе́ да́нною, пра́веднаго му́жа Тави́та от слепоты́ теле́сныя исцели́л еси́, и сы́на его́ То́вию, спутеше́ствуя ему́, от зла́го ду́ха сохрани́л еси́. Всеусе́рдно молю́ тя: бу́ди мне путеводи́тель в жи́зни мое́й. Cохрани́ от всех ви́димых и неви́димых враг, исцели́ душе́вныя и теле́сныя боле́зни моя́, упра́ви жизнь мою́ к покая́нию во гресе́х и ко творе́нию до́брых дел. О святы́й вели́кий Рафаи́ле Арха́нгеле! Услы́ши мене́ гре́шнаго, моля́щагося тебе́, и сподо́би в зде́шней и бу́дущей жи́зни благодари́ти и сла́вити о́бщаго Созда́теля на́шего в безконе́чныя ве́ки веко́в. Ами́нь.

Молитва Архангелу Михаилу

О святы́й Михаи́ле Арха́нгеле, свет-лоо́бразный и гро́зный Небе́сного Царя́ воево́до! Пре́жде Стра́шного Суда́ осла́би ми пока́ятися от грехо́в мои́х, от се́ти ловя́щих изба́ви ду́шу мою́ и приведи́ ю к сотво́ршему ю Бо́гу, седя́щему на Херуви́мех, и моли́ся о ней приле́жно, да твои́м хода́тайством поведе́т ю в ме́сто поко́йное. О гро́зный воево́до небе́сных сил, предста́телю всех у Престо́ла Влады́ки Христа́, храни́телю тве́рдый всем челове́ком и му́дрый ору́жниче, кре́пкий воево́до Небе́снаго Царя́! Поми́луй мя гре́шнаго, тре́бующаго твоего́ заступле́ния, сохрани́ мя от всех ви́димых и неви́димых враг, па́че же подкрепи́ от у́жаса сме́ртнаго и от смуще́ния диа́вольского, и сподо́би мя непосты́дно предста́ти Созда́телю на́шему в час стра́шного и пра́ведного суда́ Его́. О всесвяты́й вели́кий Михаи́ле Архистрати́же! Не пре́зри мене́ гре́шнаго, моля́щегося тебе́ о по́мощи и заступле́нии твое́м в ве́це сем и в бу́дущем, но сподо́би мя та́мо ку́пно с тобо́ю сла́вити Отца́ и Сы́на и Свято́го Ду́ха во ве́ки веко́в. Ами́нь.

Мученику Трифону

Тропарь, глас 8-й

Му́ченик Твой, Го́споди, Три́фон во страда́нии свое́м вене́ц прия́т нетле́нный от Тебе́, Бо́га на́шего: име́яй бо кре́пость Твою́, мучи́телей низложи́, сокруши́ и де́монов немощны́я де́рзости. Того́ моли́твами спаси́ ду́ши на́ша.

Кондак, глас 8-й

Тро́ическою тве́рдостию многобо́жие разруши́л еси́ от коне́ц, всесла́вне, че́стен во Христе́ быв, и, победи́в мучи́тели во Христе́ Спаси́теле, вене́ц прия́л еси́ му́ченичества твоего́ и дарова́ния Боже́ственных исцеле́ний, я́ко непобеди́м.

Молитва

О святы́й му́чениче Христо́в Три́фоне, ско́рый помо́щниче всем, к тебе́ прибега́ющим и моля́щимся пред святы́м твои́м о́бразом, скоропослу́шный предста́телю! Услы́ши у́бо ны́не и на вся́кий час моле́ние нас, недосто́йных рабо́в твои́х, почита́ющих святу́ю па́мять твою́, и предста́тельствуй о нас пред Го́сподем на вся́ком ме́сте, ты бо, уго́дниче Христо́в, святы́й му́чениче и чудотво́рче Три́фоне, в вели́ких чудесе́х возсия́вый, пре́жде исхо́да твоего́ от жития́ сего́ тле́ннаго моли́лся еси́ ко Го́споду и испроси́л у Него́ дар сей: а́ще кто в ко́ей-ли́бо нужде́, беде́, печа́ли и боле́зни душе́вней или теле́сней призыва́ти на́чнет свято́е и́мя твое́, той да изба́влен бу́дет от вся́каго прило́га зла́го, и я́коже ты иногда́ дщерь царе́ву, во гра́де Ри́ме от диа́вола му́чиму, исцели́л еси́, си́це и нас от лю́тых его́ ко́зней сохрани́ во вся дни живота́ на́шего, наипа́че же в день стра́шный после́дняго на́шего издыха́ния предста́тельствуй о нас, бу́ди нам тогда́ помо́шник, и ско́рый прогони́тель лука́вых духо́в, и к Ца́рствию Небе́сному предводи́тель, иде́же ты ны́не предстои́ши с ли́ки святы́х у Престо́ла Бо́жия, моли́ Го́спода, да сподо́бит и нас прича́стниками бы́ти присносу́щнаго весе́лия и ра́дости, да с тобо́ю ку́пно удосто́имся сла́вити Отца́ и Сы́на и Свята́го Уте́шителя Ду́ха во ве́ки веко́в. Ами́нь.

Преподобному Иову Почаевскому

Тропарь, глас 4-й

Возло́жь на ся и́го Христо́во от ю́ности, преподо́бне о́тче И́ове, многоле́тне свя́то подвиза́лся еси́ на по́прище благоче́стия во оби́тели Уго́рницкой и на о́строве Ду́бенстем, и прише́д к горе́ Поча́евской, знамена́нной цельбоно́сною стопо́ю Пресвяты́я Богоро́дицы, в те́сной пеще́ре ка́менней богомы́слия ра́ди и моли́твы многокра́тно заключа́лся еси́, и, благода́тию Бо́жиею укрепля́яся, мужественно потруди́лся еси́ на по́льзу оби́тели твоея́, ку́пно же и про́тиву враго́в Правосла́вия и благоче́стия христиа́нскаго. И наста́вив сицево́му ополче́нию и́ночествующих, победи́тели тех предста́вил еси́ Влады́це своему́ и Бо́гу. Того́ моли́ спасти́ся душа́м на́шим.

Кондак, глас 8-й

Возсия́ от спу́да земна́го сокро́вище нетле́нное моще́й твои́х, уго́дниче Бо́жий, я́ко, благоче́стно пожи́в в ве́ре Христа́ Бо́га на́шего, дости́гл еси́ доброде́телей соверше́нства, и, оста́вив сла́дость жития́ преходя́щаго, в пеще́ре горы́ Поча́евския в поще́ниих, моли́твах и труде́х свя́то подвиза́лся еси́, и те́ми те́ло твое́ увя́дил еси́. Ны́не же, прише́д к Бо́гу в безмяте́жный и ве́чный поко́й, мо́лишися о всех с ве́рою к тебе́ прибега́ющих. Ра́дуйся, И́ове, пресла́вный уго́дниче Бо́жий и оби́тели Поча́евския украше́ние.

Молитва

О всесвяты́й и пресла́вный уго́дниче Бо́жий, преподо́бне о́тче наш И́ове, при́сный о нас ко Го́споду моли́твенниче и те́плый предста́телю о душа́х на́ших, к тебе́ всеумиле́нно ны́не притека́ем, и помина́юще по́двиги и чудеса́ твоя́, я́же сотвори́л еси́ и твори́ши на земли́, про́сим и мо́лим твою́ благосты́ню: я́коже тве́рдо и неизме́нно потруди́лся еси́ в ве́ре во Христа́ Бо́га на́шего, и сию́ до конца́ в себе́ и во всех при́сных твои́х це́лу и невреди́му сохрани́вый от вся́ких прираже́ний вра́жиих и ересе́й тлетво́рных, си́це и нас в Правосла́вии и единомы́слии укрепи́, отгоня́я моли́твами твои́ми вся́кую тьму неве́рия и неправомы́слия от серде́ц и помышле́ний на́ших; послужи́вый Го́споду и Бо́гу твоему́ де́лы благи́ми и неизрече́нным самоотверже́нием в труде́х, бде́ниих и поще́ниих, наста́ви нас на путь вся́кия добреде́тели и благосты́ни, избавля́я от искуше́ний и грехо́в, удаля́ющих нас от Бо́га и поверга́ющих в бе́здну зла все житие́ на́ше; яви́выйся иногда́ с Пречи́стою Де́вою Богоро́дицею верху́ горы́ Поча́евския во спасе́ние оби́тели твоея́ от наше́ствия и обложе́ния агаря́нскаго, и ны́не ускори́ на по́мощь всей правосла́вней и боголюби́вей держа́ве на́шей про́тиву всех враго́в на́ших вне́шних и вну́тренних, утвержда́я мир и тишину́ в земли́ на́шей, да твои́ми моли́твами и предста́тельством ти́хое и безмо́лвное житие́ поживе́м во вся́ком благоче́стии и чистоте́; и всем, к тебе́ притека́ющим и припа́дающим к ра́це честны́х и многоцеле́бных моще́й твои́х и твоея́ по́мощи и заступле́ния тре́бующим неоску́дныя ми́лости незави́стно подава́яй, не оста́ви и нас, си́рых и безпо́мощных, тебе́ моля́щихся, избавля́я от вся́кия ско́рби, гне́ва и ну́жды, от гла́да, губи́тельства, тру́са, пото́па, огня́, меча́, наше́ствия иноплеме́нник и междоусо́бныя бра́ни. Ей, уго́дниче Бо́жий, при́зри ми́лостивно от Престо́ла Царя́ сла́вы, Ему́же ты ны́не предстои́ши со арха́нгелы и а́нгелы и со все́ми святы́ми, на оби́тель твою́ сию́ Поча́евскую, е́юже ты дре́вле му́дро пра́вил еси́, назда́в ю всехва́льным и ди́вным житие́м твои́м, и сохрани́ ю моли́твами твои́ми, и вся́кий град, и страну́, и всех отовсю́ду, на мо́ри и на су́ши, в пусты́нех и в злоключе́ниих многоразли́чных тебе́ призыва́ющих, от всех зол ви́димых и неви́димых, да та́ко твое́ю по́мощию и хода́тайством спаса́еми, в ве́це сем и по сконча́нии живота́ на́шего сподо́бимся ку́пно с тобо́ю сла́вити и воспева́ти всечестно́е и́мя Отца́ и Сы́на и Свята́го Ду́ха во ве́ки веко́в. Ами́нь.

Святителю Спиридону Чудотворцу, епископу Тримифунтскому

Тропарь, глас 4-й

Собо́ра Пе́рваго показа́лся еси́ побо́рник и чудотво́рец, богоно́се Спиридо́не, о́тче наш. Те́мже ме́ртву ты во гро́бе возгласи́в, и змию́ в зла́то претвори́л еси́, и внегда́ пе́ти тебе́ святы́я моли́твы А́нгелы, сослужа́щия тебе́, име́л еси́, свяще́ннейший. Сла́ва Да́вшему тебе́ кре́пость, сла́ва Венча́вшему тя, сла́ва Де́йствующему тобо́ю всем исцеле́ния.

Кондак, глас 2-й

Любо́вию Христо́вою уязви́вся, свяще́ннейший, ум впери́в заре́ю Ду́ха, де́ятельным виде́нием твои́м дея́ние обре́л еси́, богоприя́тне, же́ртвенник Боже́ственный быв, прося́ всем Боже́ственнаго сия́ния.

Молитва

О преблаже́нне святи́телю Спиридо́не! Умоли́ благосе́рдие Человеколю́бца Бо́га, да не осу́дит нас по беззако́нием на́шим, но да сотвори́т с на́ми по ми́лости Свое́й. Испроси́ нам, раба́м Бо́жиим (имена), у Христа́ и Бо́га на́шего ми́рное и безмяте́жное житие́, здра́вие душе́вное и теле́сное. Изба́ви нас от вся́ких бед душе́вных и теле́сных, от всех томле́ний и диа́вольских наве́тов. Помина́й нас у престо́ла Вседержи́теля и умоли́ Го́спода, да пода́ст мно́гих на́ших грехо́в проще́ние, безбе́дное и ми́рное житие́, да да́рует нам, кончи́ны же живота́ непосты́дныя и ми́рныя и блаже́нства ве́чнаго в бу́дущем ве́це сподо́бит нас, да непреста́нно возсыла́ем сла́ву и благодаре́ние Отцу́ и Сы́ну и Ду́ху Свято́му, ны́не и при́сно и во ве́ки веко́в.

Святому великомученику и целителю Пантелеимону

Тропарь, глас 3-й

Страстоте́рпче святы́й и целе́бниче Пантелеи́моне, моли́ ми́лостиваго Бо́га, да прегреше́ний оставле́ние пода́ст душа́м на́шим.

Кондак, глас 5-й

Подража́тель сый Ми́лостиваго и, исцеле́ний благода́ть от Него́ прие́м, страстоте́рпче и му́чениче Христа́ Бо́га, моли́твами твои́ми душе́вныя на́ша неду́ги исцели́, отгоня́я при́сно борца́ собла́зны от вопию́щих ве́рно: спаси́ ны, Го́споди.

Молитва первая

Святы́й великому́чениче и цели́телю Пантелеи́моне, Бо́га ми́лостиваго подража́телю! При́зри благосе́рдием и услы́ши нас, гре́шных, пред свято́ю твое́й ико́ною усе́рдне моля́щихся. Испроси́ нам у Го́спода Бо́га, Ему́же со А́нгелы предстои́ши на небеси́, оставле́ние грехо́в и прегреше́ний на́ших: исцели́ боле́зни душе́вныя же и теле́сныя рабо́в Бо́жиих, ны́не помина́емых, зде предстоя́щих и всех христиа́н правосла́вных, к твоему́ заступле́нию притека́ющих: се бо мы, по грехо́м на́шим лю́те одержи́мы есмы́ мно́гими неду́ги и не и́мамы по́мощи и утеше́ния: к тебе́ же прибега́ем, я́ко да́деся ти благода́ть моли́тися за ны и цели́ти всяк неду́г и вся́ку боле́знь; да́руй у́бо всем нам святы́ми моли́твами твои́ми здра́вие и благомо́щие души́ и те́ла, преспея́ние ве́ры и благоче́стия и вся к житию́ вре́менному и ко спасе́нию потре́бная, я́ко да сподо́бившися тобо́ю вели́ких и бога́тых ми́лостей, просла́вим тя и Пода́теля всех благ, ди́внаго во святы́х, Бо́га на́шего, Отца́, и Сы́на, и Свята́го Ду́ха. Ами́нь.

Молитва вторая, наедине от лица болящего читаемая

О вели́кий уго́дниче Христо́в, страстоте́рпче и врачу́ многоми́лостивый, Пантелеи́моне! Умилосе́рдися надо́ мно́ю, гре́шным рабо́м, услы́ши стена́ние и вопль мой, уми́лостиви небе́снаго, верхо́внаго Врача́ душ и теле́с на́ших, Христа́ Бо́га на́шего, да да́рует ми исцеле́ние от гнету́щаго мя неду́га. Приими́ недосто́йное моле́ние грешне́йшаго па́че всех челове́к, посети́ мя благода́тным посеще́нием, не возгнуша́йся грехо́вных язв мои́х, пома́жи еле́ем ми́лости твоея́ и исцели́ мя; да, здрав сый душе́ю и те́лом, оста́ток дний мои́х, благода́тию Бо́жиею, возмогу́ провести́ в покая́нии и угожде́нии Бо́гу и сподо́блюся восприя́ти благи́й коне́ц жития́ моего́. Ей, уго́дниче Бо́жий! Умоли́ Христа́ Бо́га, да предста́тельством твои́м да́рует ми здра́вие те́лу и спасе́ние души́ мое́й. Ами́нь.

Пресвятой Богородице перед Ее иконой «Всех скорбящих Радость»

Тропарь, глас 2-й

Всех скорбя́щих Ра́досте, и оби́димых засту́пнице, и а́лчущих пита́тельнице, стра́нных утеше́ние, обурева́емых приста́нище, больны́х посеще́ние, немощны́х покро́ве и засту́пнице, же́зле ста́рости, Ма́ти Бо́га Вы́шняго Ты еси́, Пречи́стая: потщи́ся, моли́мся, спасти́ся рабо́м Твои́м.

Кондак, глас 6-й

Не и́мамы ины́я по́мощи, не и́мамы ины́я наде́жды ра́зве Тебе́, Пречи́стая Де́во. Ты нам помози́: на Тебе́ наде́емся и Тобо́ю хва́лимся, Твои́ бо есмы́ раби́, да не постыди́мся.

Молитва

О, Пресвята́я Влады́чице Богоро́дице, Преблагослове́нная Ма́ти Христа́ Бо́га Спаси́теля на́шего, всех скорбя́щих Ра́досте, больны́х посеще́ние, немощны́х покро́ве и засту́пнице, вдови́ц и си́рых покрови́тельнице, матере́й печа́льных всенаде́жная уте́шительнице, младе́нцев немощны́х кре́посте, и всем беспо́мощным всегда́ гото́вая по́моще и ве́рное прибе́жище! Тебе́, о Всеми́лостивая, да́деся от Всевы́шняго благода́ть во е́же всех заступа́ти и избавля́ти от ско́рби и боле́зней, зане́ Сама́ лю́тыя ско́рби и боле́зни претерпе́ла еси́, взира́ющи на во́льное страда́ние Сы́на Твоего́ возлюбле́ннаго и Того́ на кресте́ распина́ема зря́щи, егда́ ору́жие Симео́ном предрече́нное се́рдце Твое́ про́йде. Те́мже у́бо, о Ма́ти чадолюби́вая, вонми́ гла́су моле́ния на́шего, уте́ши нас в ско́рби су́щих, я́ко ве́рная ра́дости Хода́таица: предстоя́щи престо́лу Пресвяты́я Тро́ицы, одесну́ю Сы́на Твоего́, Христа́ Бо́га на́шего, мо́жеши, а́ще восхо́щеши, вся нам поле́зная испроси́ти. Сего́ ра́ди с ве́рою серде́чною и любо́вию от души́ припа́даем к Тебе́ я́ко Цари́це и Влады́чице и псало́мски вопи́ти Тебе́ дерза́ем: слы́ши, Дщи, и виждь, и приклони́ у́хо Твое́, услы́ши моле́ние на́ше, и изба́ви нас от обстоя́щих бед и скорбе́й; Ты бо проше́ния всех ве́рных, я́ко скорбя́щих ра́дость, исполня́еши, и душа́м их мир и утеше́ние пода́еши. Се зри́ши беду́ на́шу и скорбь: яви́ нам ми́лость Твою́, послиутеше́ние уязвле́нному печа́лию се́рдцу на́шему, покажи́ и удиви́ на нас гре́шных бога́тство милосе́рдия Твоего́, пода́ждь нам сле́зы покая́ния ко очище́нию грехо́в на́ших и утоле́нию гне́ва Бо́жия, да с чи́стым се́рдцем, со́вестию благо́ю и наде́ждою несумне́нною прибега́ем ко Твоему́ хода́тайству и заступле́нию: приими́, всеми́лостивая на́ша Влады́чице Богоро́дице, усе́рдное моле́ние на́ше Тебе́ приноси́мое, и не отри́ни нас, недосто́йных, от Твоего́ благосе́рдия, но пода́ждь нам избавле́ние от ско́рби и боле́зни, защити́ нас от вся́каго наве́та вра́жия и клеветы́ челове́ческия, бу́ди нам помо́щница неотсту́пная во все дни жи́зни на́шея, я́ко да под Твои́м ма́терним покро́вом всегда́ пребу́дем це́ли и сохране́на Твои́м заступле́нием и моли́твами к Сы́ну Твоему́ и Бо́гу Спаси́телю на́шему, Ему́же подоба́ет вся́кая сла́ва, честь и поклоне́ние, со безнача́льным Его́ Отцо́м и Святы́м Ду́хом, ны́не и при́сно и во ве́ки веко́в. Ами́нь.

Молитвы при головных болезнях

Пророку, Предтече и Крестителю Господню Иоанну

Тропарь, глас 2-й

Па́мять пра́веднаго с похвала́ми, тебе́ же довлее́т свиде́тельство Госпо́дне, Предте́че: показа́л бо ся еси́ вои́стинну и проро́ков честне́йший, я́ко и в струя́х крести́ти сподо́бился еси́ Пропове́даннаго. Те́мже за и́стину пострада́в ра́дуяся, благовести́л еси́ и су́щим во а́де Бо́га, я́вльшагося пло́тию, взе́млющаго грех ми́ра и подаю́щаго нам ве́лию ми́лость.

Кондак, глас 5-й

Предте́чево сла́вное усекнове́ние, смотре́ние бысть не́кое Боже́ственное: да и су́щим во а́де Спа́сово пропове́сть прише́ствие. Да рыда́ет у́бо Ироди́я, беззако́нное уби́йство испроси́вши: не зако́н бо Бо́жий, ни живы́й век возлюби́, но притво́рный, привре́менный.

Молитва

Крести́телю Христо́в, пропове́дниче покая́ния, ка́ющагося не пре́зри мене́, но совокупля́яся с во́и небе́сными, моли́ся ко Влады́це за мене́ недосто́йнаго, уны́лаго, немощна́го и печа́льнаго, во мно́гая бе́ды впа́дшаго, утружде́ннаго бу́рными по́мыслы ума́ моего́: аз бо есмь верте́п злых дел, отню́д не име́яй конца́ грехо́вному обы́чаю; пригвожде́н бо есть ум мой земны́м веще́м: что сотворю́, не вем. И к кому́ прибе́гну, да спасе́на бу́дет душа́ моя́? То́кмо к тебе́, святы́й Иоа́нне, благода́ти тезоимени́те, я́ко тя пред Го́сподем по Богоро́дице вем бо́льша бы́ти рожде́нных всех: и́бо ты сподо́бился еси́ косну́тися верху́ Царя́ Христа́, взе́млющаго грехи́ ми́ра, А́гнца Бо́жия: Его́же моли́ за гре́шную мою́ ду́шу, да поне́ отны́не и в первыйна́десять час, понесу́ тяготу́ благу́ю и прииму́ мзду с после́дними. Ей, Крести́телю Христо́в, честны́й Предте́че, кра́йний проро́че, пе́рвый во благода́ти му́чениче, по́стников и пусты́нников наста́вниче, чистоты́ учи́телю и бли́жний дру́же Христо́в, тя молю́, к тебе́ прибега́ю: не отри́ни мене́ от твоего́ заступле́ния, но возста́ви мя па́дшагося мно́гими грехи́: обнови́ ду́шу мою́ покая́нием, я́ко вторы́м креще́нием, поне́же обоего́ нача́льник еси́: креще́нием омыва́яй прароди́тельный грех, покая́нием же очища́яй коего́ждо де́ло скве́рных: очи́сти мя, греха́ми оскверне́ннаго, и пону́ди вни́ти, а́може ничто́же скве́рно вхо́дит, во Ца́рствие Небе́сное. Ами́нь.

Молитвы при грудных болезнях

Святому Димитрию, митрополиту Ростовскому

Тропарь, глас 4-й

Правосла́вия ревни́телю, и раско́ла искорени́телю, Росси́йский целе́бниче и но́вый к Бо́гу моли́твенниче, списа́ньми твои́ми бу́их уцелому́дрил еси́; це́внице духо́вная, Дими́трие блаже́нне, моли́ Христа́ Бо́га, спасти́ся душа́м на́шим.

Кондак, глас 8-й

Звезду́ Росси́йскую от Ки́ева возсия́вшую и чрез Но́вград Се́верский в Росто́в дости́гшую, всю же страну́ сию́ уче́ньми и чудесы́ озари́вшую, ублажи́м златослове́снаго Дими́трия, той бо всем вся написа́, я́же к наставле́нию, да всех приобря́щет, я́коже Па́вел Христу́, и спасе́т правове́рием ду́ши на́ша.

Молитва

О преди́вный и пресла́вный чудотво́рче Дими́трие, исцеля́яй неду́ги челове́ческия! Ты неусы́пно мо́лиши Го́спода Бо́га на́шего о всех гре́шных: молю́ у́бо тя, бу́ди ми хода́тай пред Го́сподем и помо́щник на преоборе́ние страсте́й ненасы́тныя пло́ти моея́ и на одоле́ние стрел сопроти́вника моего́ диа́вола, и́миже уязвля́ет немощно́е се́рдце мое́ и, а́ки гла́дный и лю́тый зверь, а́лчет погуби́ти ду́шу мою́. Ты, святи́телю Христо́в, моя́ огра́да, ты мое́ заступле́ние и ору́жие! Ты, вели́кий чудотво́рче, во дни по́двигов твои́х в ми́ре сем ревну́я о Правосла́вной Це́ркви Бо́жией, я́ко и́стинный и до́брый па́стырь, небла́зненно облича́л еси́ грехи́ и неве́жествия людски́я, и от стези́ пра́вды в е́реси и раско́лы уклони́вшихся на путь и́стины наставля́л еси́. Споспе́шествуй у́бо и мне кратковре́менный путь жи́зни моея́ испра́вити, да непреткнове́нно пойду́ по стези́ за́поведей Бо́жиих и неле́ностно порабо́таю Го́сподеви моему́ Иису́су Христу́, я́ко Еди́ному Влады́це моему́, Искупи́телю и пра́ведному Судии́ моему́. К сим же припа́дая, молю́ся ти, уго́дниче Бо́жий, егда́ изы́ти души́ мое́й от бре́нного сего́ телесе́, изба́ви ю от те́мных мыта́рств: не и́мам бо до́брых дел ко оправда́нию моему́, не даждь сатане́ возгорди́тися побе́дою над немощно́ю душе́ю мое́ю: изба́ви ю от гее́нны, иде́же плач и скре́жет зубо́в, и святы́ми моли́твами твои́ми сотвори́ мя прича́стника Небе́снаго Ца́рствия в Тро́ице сла́вимаго Бо́га, Отца́ и Сы́на и Свята́го Ду́ха, во ве́ки веко́в. Ами́нь.

Молитвы при глазных болезнях, слепоте

Святому мученику Лонгину Сотнику, иже при Кресте Господни

Тропарь, глас 4-й

Му́ченик Твой, Го́споди, Ло́нгин, во страда́нии свое́м вене́ц прия́т нетле́нный от Тебе́, Бо́га на́шего: име́яй бо кре́пость Твою́, мучи́телей низложи́, сокруши́ и де́монов немощны́я де́рзости, Того́ моли́твами спаси́ ду́ши на́ша.

Кондак, глас 4-й

Ве́село возра́довася Це́рковь, в па́мять днесь приснопа́мятнаго страда́льца Ло́нгина, взыва́ющи: Ты моя́ держа́ва, Христе́, и утвержде́ние.

Молитва

О святы́й му́чениче Ло́нгине! Пила́том пове́лено тебе́ бы́ло с во́инами стать на стра́же при Кресте́ Го́спода Иису́са. Ты же, неду́говав очи́ма и изцеле́в от ка́пли кро́ви Го́спода, ка́пнувшей тебе́ в о́чи, обре́л и духо́вное прозре́ние и, ви́дя чудеса́, при распя́тии Го́спода происходи́вшие, и трус, и со́лнечное затме́ние, и ме́ртвых из гробо́в воскресе́ние, испове́дал я́вно Иису́са Христа́ Сы́ном Бо́жиим. И с кусто́диею у гро́ба Госпо́дня находя́сь, и Воскресе́ние Христо́во в тре́пете зря, сре́бреники, дава́емые синедрио́ном за сокры́тие воскресе́ния, ты отве́рг и, Христа́ пропове́дав, во главу́ усече́н быв. И по усече́нии главы́ вдове́ не́кой, очи́ма неду́годовавшей, во сне яви́вшись, и ей, обре́тшей честну́ю главу́ твою́, прозре́ние дарова́л еси́. Мо́лим тя, святы́й му́чениче Христо́в Ло́нгине, боля́щим очи́ма яви́ ско́рую по́мощь твою́ и исцели́ их, да́бы, освободи́вшись от неду́га своего́, не захоте́ли они́ ви́деть ничего́, распаля́ющаго сластолю́бие, но к созерца́нию духо́вной красоты́ устреми́лись, сла́вя Бо́га. Ами́нь.

Святому равноапостольному великому князю Владимиру, во Святом Крещении Василию, Крестителю Руси

Тропарь, глас 4-й

Уподо́бился еси́ купцу́, и́щущему до́браго би́сера, славнодержа́вный Влади́мире, на высоте́ стола́ седя́ ма́тери гра́дов богоспаса́емаго Ки́ева; испыту́я же и посыла́я к Ца́рскому гра́ду уве́дети Пра́вославную ве́ру, обре́л еси́ безце́нный би́сер, Христа́, избра́вшаго тя я́ко втора́го Па́вла, и оттря́сшаго слепоту́ во святе́й купе́ли душе́вную, вку́пе и теле́сную. Те́мже пра́зднуем твое́ успе́ние, лю́дие твои́ су́ще. Моли́ спасти́ся держа́вы твоея́ Росси́йския нача́льником и мно́жеству владо́мых.

Кондак, глас 8-й

Подо́бствовав вели́кому апо́столу Па́влу, в седи́нах, всесла́вне Влади́мире, вся, я́ко младе́нческая мудрова́ния, я́же о и́долех тща́ния оста́вль, я́ко муж соверше́нный, украси́лся еси́ Боже́ственнаго Креще́ния багряни́цею; и ны́не Спа́су Христу́ в весе́лии предстоя́, моли́ спасти́ся держа́вы Росси́йския нача́льником и мно́жеству владо́мых.

Молитва

О вели́кий уго́дниче Бо́жий, равноапо́стольный кня́же Влади́мире! При́зри на не́мощи на́ши и умоли́ Премилосе́рдаго Царя́ Небе́снаго, да не прогне́вается на ны зело́ и да не погуби́т нас со беззако́ньми на́шими, но да поми́лует и спасе́т нас по ми́лости Свое́й, да всади́т в сердца́ на́ша покая́ние и спаси́тельный страх Бо́жий, да просвети́т Свое́ю благода́тию ум наш, во е́же оста́вити нам стези́ нече́стия и на путь спасе́ния обрати́тися, неукло́нно же за́поведи Бо́жия твори́ти и уста́вы Святы́я Це́ркве соблюда́ти. Моли́, благосе́рде, Человеколю́бца Бо́га, да яви́т нам вели́кую ми́лость Свою́: да изба́вит нас от смертоно́сных боле́зней и от вся́каго зла, да сохрани́т и спасе́т рабо́в Бо́жиих (имена) от всех ко́зней и наве́тов вра́жиих и да все мы сподо́бимся с тобо́ю ве́чнаго блаже́нства, хваля́ще и превознося́ще Бо́га во ве́ки веко́в.

Святому великомученику Димитрию Солунскому

Тропарь, глас 3-й

Вели́ка обре́те в беда́х тя побо́рника вселе́нныя, страстоте́рпче, язы́ки побежда́юща, я́коже у́бо Ли́еву низложи́л еси́ горды́ню, на по́двиг дерзнове́нна сотвори́в Не́стора, та́ко, свя́те Дими́трие, Христу́ Бо́гу моли́ся, дарова́ти нам ве́лию ми́лость.

Кондак, глас 2-й

Крове́й твои́х струя́ми, Дими́трие, Це́рковь Бог обагри́, да́вый тебе́ кре́пость непобеди́мую и соблюда́я град твой невреди́м; того́ бо еси́ утвержде́ние.

Молитва

Святы́й и сла́вный великому́чениче Христо́в Дими́трие, ско́рый помо́щниче и те́плый засту́пниче с ве́рою притека́ющих к тебе́! Предстоя́ со дерзнове́нием Небе́сному Царю́, испроси́ у Него́ проще́ние согреше́ний на́ших, и е́же изба́витися нам от всегуби́тельныя я́звы, тру́са, пото́па, огня́, меча́ и ве́чныя ка́зни: моли́ бла́гость Его́, е́же уще́дрити град сей (оби́тель сию́) и вся́кую страну́ христиа́нскую, исхода́тайствуй у Царя́ ца́рствующих на враги́ побе́ду наро́ду ру́сскому и всей же держа́ве на́шей мир, тишину́, тве́рдость в ве́ре и преспея́ние во благоче́стии; нам же, чту́щим честну́ю па́мять твою́, испроси́ благода́тное укрепле́ние на дела́ блага́я, да, благоуго́дное Влады́це на́шему Христу́ Бо́гу зде творя́ще, сподо́бимся моли́твами твои́ми насле́довати Ца́рствие Небе́сное и та́мо прославля́ти Его́ со Отце́м и Святы́м Ду́хом во ве́ки веко́в. Ами́нь.

Пресвятой Богородице перед Ее иконой «Казанская»

Тропарь, глас 4-й

Засту́пнице усе́рдная, Ма́ти Го́спода Вы́шняго, за всех мо́лиши Сы́на Твоего́ Христа́ Бо́га на́шего, и всем твори́ши спасти́ся, в держа́вный Твой покро́в прибега́ющим. Всех нас заступи́, о Госпоже́ Цари́це и Влады́чице, и́же в напа́стех и в ско́рбех, и в боле́знех, обремене́нных грехи́ мно́гими, предстоя́щих и моля́щихся Тебе́ умиле́нною душе́ю и сокруше́нным се́рдцем, пред пречи́стым Твои́м о́бразом со слеза́ми, и невозвра́тно наде́жду иму́щих на Тя избавле́ния всех зол, всем поле́зная да́руй, и вся спаси́, Богоро́дице Де́во: Ты бо еси́ Боже́ственный покро́в рабо́м Твои́м.

Кондак, глас 8-й

Притеце́м, лю́дие, к ти́хому сему́ и до́брому приста́нищу, ско́рой Помо́щнице, гото́вому и те́плому спасе́нию, покро́ву Де́вы. Ускори́м на моли́тву и потщи́мся на покая́ние: источа́ет бо нам неоску́дныя ми́лости Пречи́стая Богоро́дица, предваря́ет на по́мощь и избавля́ет от вели́ких бед и зол, благонра́вныя и богобоя́щияся рабы́ Своя́.

Молитва

О Пресвята́я Госпоже́, Влады́чице Богоро́дице! Со стра́хом, ве́рою и любо́вию пред честно́ю и чудотво́рною ико́ною Твое́ю припа́дающе, мо́лим Тя: не отврати́ лица́ Твоего́ от прибега́ющих к Тебе́. Умоли́, Милосе́рдая Ма́ти, Сы́на Твоего́ и Бо́га на́шего, Го́спода Иису́са Христа́, да сохрани́т ми́рну страну́ на́шу, Це́рковь же Свою́ Святу́ю непоколеби́му да соблюде́т, и от неве́рия, е́ресей и раско́ла да изба́вит. Не и́мамы бо ины́я по́мощи, не и́мамы ины́я наде́жды, ра́зве Тебе́, Пречи́стая Де́во; Ты еси́ всеси́льная христиа́н Помо́щница и Засту́пница. Изба́ви же всех, с ве́рою Тебе́ моля́щихся, от паде́ний грехо́вных, от наве́та злых челове́к, от вся́ких искуше́ний, ско́рбей, боле́зней, бед и от внеза́пныя сме́рти. Да́руй нам, раба́м Твои́м (имена), дух сокруше́ния, смире́ние се́рдца, чистоту́ помышле́ний, исправле́ние грехо́вныя жи́зни и оставле́ние прегреше́ний, да вси, благода́рне воспева́юще вели́чия и ми́лости Твоя́, явля́емыя над на́ми зде на земли́, сподо́бимся и Небе́снаго Ца́рствия, и та́мо со все́ми святы́ми просла́вим пречестно́е и великоле́пое и́мя Отца́ и Сы́на и Свята́го Ду́ха во ве́ки веко́в. Ами́нь.

Святителю Алексию, митрополиту Московскому, всея Руси чудотворцу

Тропарь, глас 8-й

Я́ко апо́столом сопресто́льна, и врача́ предо́бра, и служи́теля благоприя́тна, к ра́це твое́й честне́й притека́юще, святи́телю Алекси́е, богому́дре чудотво́рче, соше́дшеся любо́вию в па́мять твою́, све́тло пра́зднуем, в пе́снех и пе́ниих ра́дующеся и Христа́ сла́вяще, такову́ю благода́ть тебе́ дарова́вшаго исцеле́ний и гра́ду твое́му вели́кое утвержде́ние.

Кондак, глас 8-й

Боже́ственнаго и пречестна́го святи́теля Христо́ва, но́ваго чудотво́рца Алекси́я, ве́рно вси пою́ще лю́дие, любо́вию да ублажи́м, я́ко па́стыря вели́каго, служи́теля же и учи́теля прему́дра земли́ Росси́йстей. Днесь в па́мять его прите́кше, ра́достно возопие́м песнь богоно́сному: я́ко име́я дерзнове́ние к Бо́гу, многообра́зных нас изба́ви обстоя́ний, да зове́м ти: ра́дуйся, утвержде́ние гра́ду на́шему.

Молитва

О пречестна́я и свяще́нная главо́ и благода́ти Свята́го Ду́ха испо́лненная, Спа́сово со Отце́м обита́лище, вели́кий архиере́е, те́плый наш засту́пниче, святи́телю Алекси́е! Предстоя́ у Престо́ла всех Царя́ и наслажда́яся све́та Единосу́щныя Тро́ицы и херуви́мски со а́нгелы возглаша́я песнь трисвяту́ю, вели́кое же и неизсле́дованное дерзнове́ние име́я ко всеми́лостивому Влады́це, моли́ся па́ствы Христо́вы спасти́ лю́ди, единоро́дный ти язы́к: благостоя́ние святы́х церкве́й утверди́; архиере́и благоле́пием святи́тельства украси́; мона́шествующия к по́двигом до́браго тече́ния укрепи́; ца́рствующий град сей и вся гра́ды и стра́ны до́бре сохрани́, и ве́ру святу́ю непоро́чну соблюсти́ умоли́; мир весь предста́тельством твои́м умири́, от гла́да и па́губы изба́ви ны, и от нападе́ния иноплеме́нных сохрани́; ста́рыя уте́ши, ю́ныя наста́ви, безу́мныя умудри́, вдови́цы поми́луй, си́роты заступи́, младе́нцы возрасти́, плене́нныя возврати́, немощству́ющия исцели́ и везде́ те́пле призыва́ющих тя и с ве́рою притека́ющих к ра́це честны́х и многоцеле́бных моще́й твои́х, усе́рдно припа́дающих и моля́щихся тебе́, от вся́ких напа́стей и бед хода́тайством твои́м свободи́, да зове́м ти: богоизбра́нный па́стырю, звездо́ всесве́тлая мы́сленныя тве́рди, та́йнаго Сио́на необори́мый сто́лпе, миродохнове́нный цве́те ра́йский, всезлата́я уста́ сло́ва, моско́вская похвало́, всея́ Росси́и украше́ние! Моли́ о нас Всеще́драго и Человеколюби́ваго Христа́, Бо́га на́шего, да в день стра́шнаго прише́ствия Его́ шу́ияго стоя́ния изба́вит нас, и ра́дости святы́х прича́стники сотвори́т со все́ми святы́ми во ве́ки. Ами́нь.

Святому мученику и архидиакону Лаврентию Римскому

Тропарь, глас 4-й

Му́ченик Твой, Го́споди, Лавре́нтий, во страда́нии свое́м вене́ц прия́т нетле́нный от Тебе́, Бо́га на́шего: име́яй бо кре́пость Твою́, мучи́телей низложи́, сокруши́ и де́монов немощны́я де́рзости, Того́ моли́твами спаси́ ду́ши на́ша.

Кондак, глас 4-й

Огне́м Боже́ственным распали́в се́рдце твое́, огнь страсте́й до конца́ испепели́л еси́, страда́льцев утвержде́ние, богоно́сне му́чениче Лавре́нтие, и в страда́ниих вопия́л еси́ ве́рно: ничто́же мя разлучи́т любве́ Христо́вы.

Молитва

О пресвяты́й и преди́вный стратоте́рпче Христо́в, архидиа́коне Лавре́нтие! Восхваля́юще ве́ру и страда́ния твоя́, почита́ем побе́ду и венцено́сное прохожде́ние твое́ чрез горя́щее у́глие от тьмы ве́ка сего́ ко све́ту невече́рнему Престо́ла вели́чествия Бо́жия. Те́мже у́бо мо́лим тя: я́коже дре́вле притека́вшия с ве́рою к покро́ву твоему́ чудесы́ твои́ми утверди́л еси́, та́ко да прии́меши и нас под покро́в твой, и в боле́зни и печа́лех на́ших засту́пник нам да бу́деши: и я́коже от слепоты́ теле́сных оче́с Крискентиа́на преложе́нием рук исцели́л еси́, та́ко да исцели́ши предста́тельством твои́м у Престо́ла Бо́жия и на́шу душе́вную слепоту́; при́зри на разслабле́ние на́ше теле́сное и душе́вное, и укрепи́ нас бо́дренностию про́тиву враг на́ших ви́димых и неви́димых, удруча́ющих нас напа́стьми. Да твое́ю по́мощию путь маловре́менныя жи́зни сея́ преше́дше, непобежде́н и от бед и ско́рбей и вся́каго лю́таго обстоя́ния, дости́гнем непристу́пныя сла́вы вели́чествия Бо́жия, иде́же предстоя́, мо́лишися со дерзнове́нием за лю́ди прибега́ющия с ве́рою к тебе́ и воспева́ющия ди́внаго во святы́х Бо́га Изра́илева во ве́ки веко́в. Ами́нь.

Молитвы при зубной боли

Священномученику Антипе, епископу Пергамскому

Тропарь, глас 4-й

И нра́вом прича́стник, и престо́лом наме́стник апо́столом быв, дея́ние обре́л еси́ богодухнове́нне, в виде́ния восхо́д: сего́ ра́ди сло́во и́стины исправля́я, ве́ры ра́ди пострада́л еси́ да́же до кро́ве, священному́чениче Анти́по, моли́ Христа́ Бо́га спасти́ся душа́м на́шим.

Кондак, глас 4-й

Апо́столов сопресто́льник и святи́телей украше́ние был еси́, блаже́нне. Му́ченически просла́вився, возсия́л еси́, я́коже со́лнце, всех просвеща́я, Анти́по свяще́нне, разруши́л еси́ безбо́жия нощь глубо́кую. Сего́ ра́ди тя почита́ем, я́ко Боже́ственнаго су́ща священному́ченика и целе́б пода́теля.

Молитва

О пресла́вный священному́чениче Анти́по и ско́рый помо́щниче христиа́ном в боле́знех! Ве́рую от всея́ души́ и помышле́ния, я́ко да́деся тебе́ от Го́спода дар боля́щия исцеля́ти, неду́гующия врачева́ти и разсла́бленныя укрепля́ти. Сего́ ра́ди к тебе́, я́ко благода́тному врачу́ боле́зней, аз, немощны́й, прибега́ю и, твой досточти́мый о́браз со благогове́нием лобыза́я, молю́ся: твои́м предста́тельством у Царя́ Небе́снаго испроси́ мне, боля́щему, исцеле́ние от удруча́ющия мя зубны́я боле́зни. А́ще бо и недосто́ин есмь тебе́, бла́гостнейшаго отца́ и при́снаго засту́пника моего́, но ты, быв подража́тель человеколю́бия Бо́жия, сотвори́ мя досто́йна твоего́ заступле́ния чрез мое́ обраще́ние от злых дел ко благо́му житию́, уврачу́й оби́льно даро́ванною тебе́ благода́тию я́звы и стру́пы души́ и те́ла моего́, да́руй ми здра́вие и спасе́ние и во всем благо́е поспеше́ние, да та́ко, ти́хое и безмо́лвное житие́ пожи́в во вся́ком благоче́стии и чистоте́, сподо́блюся со все́ми святы́ми сла́вити всесвято́е и́мя Отца́ и Сы́на и Свята́го Ду́ха, во ве́ки веко́в. Ами́нь.

Молитвы при болезнях сердца

Святителю Иоасафу, епископу Белгородскому

Тропарь, глас 3-й

Святи́телю Христу́ Богу возлю́бленне, пра́вило ве́ры и о́браз милосе́рдия лю́дем был еси́, бде́нием же, посто́м и моли́твою я́ко свети́льник пресве́тлый просия́л еси́, и просла́влен от Бо́га яви́лся еси́: те́лом у́бо в нетле́нии почива́я, ду́хом же Престо́лу Бо́жию предстоя́, чудеса́ пресла́вная источа́еши. Моли́ Христа́ Бо́га, да утверди́т Оте́чество на́ше в Правосла́вии и благоче́стии и спасе́т ду́ши на́ша.

Кондак, глас 8-й

Многоразли́чныя по́двиги жития́ твоего́ кто испове́сть? Многообра́зныя ми́лости Бо́жия тобо́ю я́вленныя кто исчи́слит? Дерзнове́ние же твое́ у Пречи́стыя Богоро́дицы и Всеще́драго Бо́га до́бре ве́дуще, во умиле́нии серде́чнем зове́м ти: не лиши́ и нас твоея́ по́мощи и заступле́ния, святи́телю Христо́в и чудотво́рец Иоаса́фе.

Молитва

О уго́дниче Бо́жий святи́телю Иоаса́фе! Из глубины́ се́рдца взыва́ем к тебе́ раби́ Бо́жии (имена), огради́ нас от собла́зна, ересе́й и раско́лов, научи́ го́рняя му́дрствовати, разсе́янный ум наш просвети́ и на путь и́стины напра́ви, охладе́вшее се́рдце согре́й любо́вию ко бли́жнему и ре́вностию ко исполне́нию веле́ний Бо́жиих, грехо́м и нераде́нием осла́бленную во́лю на́шу оживотвори́ благода́тию Ду́ха Всесвята́го: да твоему́ па́стырскому гла́су после́дующе, сохрани́м в чистоте́ и пра́вде ду́ши на́ша, и та́ко, Бо́гу помога́ющу, Небе́снаго Ца́рствия дости́гнем, иде́же ку́пно с тобо́ю воспросла́вим пречестно́е и великоле́пое и́мя Отца́ и Сы́на и Ду́ха Свята́го во ве́ки веко́в.

Молитвы при немоте

Преподобному Иоанну Рыльскому

Тропарь, глас 1-й

Покая́ния основа́ние, прописа́ние умиле́ния, о́браз утеше́ния, духо́внаго соверше́ния, равноа́нгельское житие́ твое́ бысть, преподо́бне. В моли́твах у́бо и поще́ниих и в слеза́х пребыва́вый, о́тче Иоа́нне, моли́ Христа́ Бо́га о душа́х на́ших.

Кондак, глас 8-й

А́нгельскому житию́ поревнова́в, преподо́бне, вся земна́я оста́вив, ко Христу́ прите́кл еси́, и Того́ за́поведьми огражда́яся, яви́лся еси́ столп непоколеби́м от вра́жиих нападе́ний. Тем зове́м ти: ра́дуйся, о́тче Иоа́нне, свети́ло пресве́тлое.

Молитва

О, преподо́бне и богоно́сне о́тче наш Иоа́нне, зри́телю неизрече́нныя сла́вы в Небе́снем Ца́рствии и помо́щниче благода́тный всем к тебе́ притека́ющим, не оста́ви ме́ста сего́, на не́мже труды́ и по́двиги о Христе́ подъя́л еси́ и зе́млю слеза́ми твои́ми ороси́л еси́! Да пребу́дет оби́тель твоя́, в не́йже благоволи́ Бог святы́м твои́м моще́м почива́ти, незы́блема от ухищре́ний враго́в ви́димых и неви́димых. Укрепи́ в доброде́лании ча́да твоя́, и́хже во оби́тель твою́ собра́л еси́, я́ко да позна́ют зва́ние свое́ и после́дуют стопа́м твои́м. Страну́ на́шу в ми́ре соблюди́. Правосла́вным лю́дем во бра́нех на сопроти́вныя спобо́рствуй. Посети́ с высоты́ небе́сныя всех, ве́рно к тебе́ притека́ющих и прося́щих твоего́ кре́пкаго заступле́ния; в мо́ри пла́вающих упра́ви, жите́йскаго мо́ря волне́ние ути́ши, церко́вныя раздо́ры укроти́, мир всему́ ми́ру у Го́спода испроси́, боля́щих уврачу́й спаси́тельным посеще́нием, ско́рбных уте́ши благода́тию, всем бу́ди вся, я́коже был еси́ в земне́м житии́ твое́м. Сотвори́ о нас к Бо́гу моли́тву, дана́ бо ти есть благода́ть моли́тися за ны, я́ко да сподо́бимся твои́м хода́тайством улучи́ти ве́чное блаже́нство ку́пно с тобо́ю и все́ми святы́ми во Христе́ Иису́се, Го́споде на́шем, Ему́же подоба́ет вся́кая сла́ва, честь и поклоне́ние со Отце́м и Святы́м Ду́хом во ве́ки веко́в. Ами́нь.

Молитвы при потере слуха и болезнях ушей

Пресвятой Богородице перед Ее иконой «Нечаянная радость»

Тропарь, глас 4-й

Днесь, ве́рнии лю́дие, духо́вно торжеству́ем, прославля́юще Засту́пницу усе́рдную ро́да христиа́нскаго и притека́юще к пречи́стому Ея́ о́бразу, взыва́ем си́це: о преми́лостивая Влады́чице Богоро́дице, пода́ждь нам неча́янную ра́дость, обремене́нным грехи́ и скорбьми́ мно́гими, и изба́ви нас от вся́каго зла, моля́щи Сы́на Твоего́, Христа́ Бо́га на́шего, спасти́ ду́ши на́ша.

Кондак, глас 6-й

Не и́мамы ины́я по́мощи, не и́мамы ины́я наде́жды, ра́зве Тебе́, Влады́чице: Ты нам помози́, на Тебе́ надее́мся и Тобо́ю хва́лимся, Твои́ бо есмы́ раби́, да не постыди́мся.

Молитва

О Пресвята́я Де́во, Всеблага́го Сы́на Ма́ти Всеблага́я, гра́да сего́ покро́ве, всех су́щих во гресе́х, ско́рбех, бе́дах и боле́знех ве́рная Предста́тельнице и Засту́пнице! Приими́ моле́бное пе́ние сие́ от нас, недосто́йных рабо́в Твои́х Тебе́ возноси́мое; и я́коже дре́вле гре́шника, на всяк день мно́гажды пред честно́ю ико́ною Твое́ю моли́вшагося, не презре́ла еси́, но неча́янную ра́дость покая́ния тому́ дарова́ла еси́, и усе́рдным к Сы́ну Твоему́ хода́тайством Сего́ко проще́нию гре́шника преклони́ла еси́, та́ко и ны́не не пре́зри моле́ния нас, недосто́йных раб Твои́х, но умоли́ Сы́на Твоего́ и Бо́га на́шего, да и всем нам, с ве́рою и умиле́нием пред цельбоно́сным о́бразом Твои́м покланя́ющимся, по коего́ждо потре́бе неча́янную ра́дость да́рует; да вси на небеси́ и на земли́ ви́дят Тя, я́ко тве́рдую и непосты́дную Предста́тельницу ро́да христиа́нского, и сие́ ве́дуще сла́вят Тя и Тобо́ю Сы́на Твоего́ со Безнача́льным Его́ Отце́м и Едино́сущным Его́ Ду́хом, ны́не и при́сно и во ве́ки веко́в. Ами́нь.

Молитвы при болезнях чрева, грыже

Великомученику Артемию

Тропарь, глас 4-й

И́стинною бо Христо́вою ве́рою утве́рждься, страстоте́рпче, мучи́теля злочести́ва царя́ победи́л еси́ со и́дольским того́ возноше́нием. Тем от Царя́ Вели́каго, ве́чно ца́рствующаго, пресве́тлым венце́м побе́дным ода́рен бысть, вся исцеля́яй боля́щия и призыва́ющия тя, Арте́мие вели́кий, моли́ Христа́ Бо́га спасти́ ду́ши на́ша.

Кондак, глас 2-й

Благочести́ваго и венцено́снаго му́ченика, на враги́ побе́ды взе́мшаго одоле́ние, соше́дшеся, досто́йно пе́сньми восхва́лим Арте́мия превели́каго в му́ченицех, чуде́с же да́теля пребога́таго, мо́лится бо Го́споду о всех нас.

Молитва

Святы́й му́чениче Арте́мие! При́зри с небе́снаго черто́га на тре́бующих твоея́ по́мощи и не отве́ргни проше́ний на́ших, но, я́ко при́сный благоде́тель и хода́тай наш, моли́ Христа́ Бо́га, да, человеколюби́в и многоми́лостив сый, сохрани́т нас от вся́каго лю́таго обстоя́ния: от тру́са, пото́па, огня́, меча́, наше́ствия иноплеме́нников и междоусо́бныя бра́ни. Да не осу́дит нас гре́шных по беззако́нием на́шим, и да не во зло обрати́м блага́я, да́руемая нам от Всеще́драго Бо́га, но во сла́ву свята́го и́мене Его́ и в прославле́ние кре́пкаго твоего́ заступле́ния. Да моли́твами твои́ми даст нам Госпо́дь мир помысло́в, воздержа́ние от па́губных страсте́й и от вся́кия скве́рны и да укрепи́т во всем ми́ре Свою́ Еди́ну Святу́ю, Собо́рную и Апо́стольскую Це́рковь, ю́же стяжа́л есть честно́ю Свое́ю Кро́вию. Моли́ся приле́жно, святы́й му́чениче, да благослови́т Христо́с Бог держа́ву, да утверди́т во святе́й Свое́й Правосла́вней Це́ркви живы́й дух пра́выя ве́ры и благоче́стия, да вси чле́ны ея́, чи́стии от суему́дрия и суеве́рия, ду́хом и и́стиною покланя́ются Ему́ и усе́рдно пеку́тся о соблюде́нии Его́ за́поведей, да мы вси в ми́ре и благоче́стии поживе́м в настоя́щем ве́це и дости́гнем блаже́нныя ве́чныя жи́зни на небеси́, благода́тию Го́спода на́шего Иису́са Христа́, Ему́же подоба́ет вся́кая сла́ва, честь и держа́ва со Отце́м и Святы́м Ду́хом, ны́не и при́сно и во ве́ки веко́в. Ами́нь.

Преподобному Серафиму Саровскому

Тропарь, глас 4-й

От ю́ности Христа́ возлюбил еси́, блаже́нне, и Тому́ Еди́ному рабо́тати пла́менне вожделе́в, непреста́нною моли́твою и трудо́м в пусты́ни подвиза́лся еси́, умиле́нным же се́рдцем любо́вь Христо́ву стяжа́в, избра́нник возлю́блен Бо́жия Ма́тере яви́лся еси́. Сего́ ра́ди вопие́м ти: спаса́й нас моли́твами твои́ми, Серафи́ме, преподо́бне о́тче наш.

Кондак, глас 2-й

Ми́ра красоту́ и я́же в нем тле́нная оста́вив, преподо́бне, в Саро́вскую оби́тель всели́лся еси́; и та́мо а́нгельски пожи́в, мно́гим путь был еси́ ко спасе́нию; сего́ ра́ди и Христо́с тебе́, о́тче Серафи́ме, просла́ви, и да́ром исцеле́ний и чуде́с обогати́. Те́мже вопие́м ти: ра́дуйся, Серафи́ме, преподо́бне о́тче наш.

Молитва

О, пречу́дный о́тче Серафи́ме, вели́кий Саро́вский чудотво́рче, всем прибега́ющим к тебе́ скоропослу́шный помо́щниче! Во дни земна́го жития́ твоего́ никто́же от тебя́ тощь и неуте́шен оты́де, но всем в сла́дость бысть виде́ние ли́ка твоего́ и благоуве́тливый глас слове́с твои́х. К сим же и дар исцеле́ний, дар прозре́ний, дар немощны́х душ врачева́ния оби́лен в тебе́ яви́ся. Егда́ же призва́ тя Бог от земны́х трудо́в к небе́сному упокое́нию, николи́же любо́вь твоя́ преста́ от нас, и невозмо́жно есть исчи́слити чудеса́ твоя́, умно́жившаяся, я́ко зве́зды небе́сныя: се бо по всем конце́м земли́ на́шея лю́дем Бо́жиим явля́ешися и да́руеши им исцеле́ния. Те́мже и мы вопие́м ти: о, прети́хий и кро́ткий уго́дниче Бо́жий, дерзнове́нный к Нему́ моли́твенниче, николи́же призыва́ющия тя отрева́яй! Вознеси́ о нас благомо́щную твою́ моли́тву ко Го́споду сил, да да́рует нам вся благотре́бная в жи́зни сей и вся к душе́вному спасе́нию поле́зная, да огради́т нас от паде́ний грехо́вных и и́стинному покая́нию нау́чит нас, во е́же безпреткнове́нно вни́ти нам в ве́чное Небе́сное Ца́рство, иде́же ты ны́не в незаходи́мей сия́еши сла́ве, и та́мо воспева́ти со все́ми святы́ми Живонача́льную Тро́ицу во ве́ки веко́в. Ами́нь.

Преподобному Феодору Студиту

Тропарь, глас 8-й

Правосла́вия наста́вниче, благоче́стия учи́телю и чистоты́, вселе́нныя свети́льниче, мона́шествующих богодухнове́нное удобре́ние, Фео́доре прему́дре, уче́ньми твои́ми вся просвети́л еси́. Це́внице духо́вная, моли́ Христа́ Бо́га спасти́ся душа́м на́шим.

Кондак, глас 2-й

По́стническое и равноа́нгельское житие́ твое́ страда́льческими уя́снил еси́ по́двиги и А́нгелом совсе́льник, богоблаже́нне, яви́лся еси́, Фео́доре. С ни́ми Христу́ Бо́гу моля́ся не преста́й о всех нас.

Молитва

О святы́й Фео́доре, испове́дник Правосла́вия, зако́на Бо́жия ревни́тель, наста́вник пра́вой ве́ры, помози́ нам и при́зри на нас, с ве́рою и усе́рдием прибега́ющих к тебе́! От царе́й иконобо́рцев за почита́ние святы́х ико́н око́вы, изгна́ние, заточе́ние претерпе́л ты, преподо́бный, и мно́жество тя́жких ран и жесто́ких уда́ров, от кото́рых и боле́знь нестерпи́мую получи́л. Вели́кий и досточу́дный Фео́доре, до конца́ в ско́рбех претерпе́вый, и нам, обурева́емым напа́стями и треволне́ниями жите́йскими, пода́й кре́пость душе́вную и теле́сную для борьбы́ с бе́дами и для одоле́ния страсте́й и ко́зней вра́жиих. Моли́ о нас милосе́рднаго Го́спода, ве́рный раб Бо́жий, Фео́доре, да изба́вит Он нас от ожесточе́ния и хла́дности серде́чной, и да́рует нам кро́тость, безгне́вие, незло́бие, смире́ние и любо́вь. Ви́дя по́мощь твою́, просла́вим мы Го́спода и Спа́са на́шего Иису́са Христа́, и тебя́, благоде́теля на́шего, возблагодари́м, с благогове́нием почита́я па́мять твою́. О, всехва́льне, преподо́бне Фео́доре, уче́нием и пе́сньми свои́ми Це́рковь Бо́жию напои́вший и обра́довавший, и нас, ослепле́нных умо́м от собла́знов и суеты́ ми́ра сего́, просвети́ позна́нием и́стины и изба́вь от заблужде́ний и сомне́ний, что́бы не сообразова́ться нам ве́ку сему́. О уго́дниче Христо́в, Фео́доре, получи́вший от Бо́га благода́ть исцеле́ния неду́гующих, а наипа́че стра́ждущих желу́дком, уврачу́й и нас, одержи́мых разли́чными неду́гами и исцели́ боля́щих желу́дком и пода́й нам здра́вие, бо́дрость и мир душе́вный. Не отри́ни нас, притека́ющих к тебе́, но заступи́ и помози́ нам. Предста́тельствуй за нас пред Спаси́телем на́шим, вне́мли мольба́м на́шим и испо́лни проше́ния на́ши, да тобо́ю укрепля́емы, в труда́х и до́брых дела́х соверши́м мы тече́ние жи́зни на́шей и сподо́бимся войти́ в Ца́рствие Небе́сное, да вме́сте с тобо́ю восхва́лим и просла́вим Го́спода и Спа́са на́шего Иису́са Христа́, со Безнача́льным Его́ Отце́м и с Пресвяты́м Ду́хом, ны́не и при́сно и во ве́ки веко́в. Ами́нь.

Праведному Артемию Веркольскому

Тропарь, глас 2-й

Вы́шняго повеле́нием, тучено́сным о́блаком, не́бо помрачи́вшим и мо́лниям блиста́ющим, гро́му же возшуме́вшему с преще́нием, испусти́л еси́ ду́шу твою́ в ру́це Го́сподеви, прему́дре Арте́мие, и ны́не предстои́ши Престо́лу Влады́ки всех, и́же ве́рою и любо́вию приходя́щим к тебе́, подая́ исцеле́ние всем неотло́жно и моля́ся Христу́ Бо́гу спасти́ся душа́м на́шим.

Кондак, глас 8-й

Возсия́ днесь пресве́тлая па́мять прему́драго Арте́мия; богода́нная благода́ть, я́ко ре́ки, излива́ет от целе́бных моще́й его́ ди́вная исцеле́ния, и́миже от многоразли́чных неду́г избавля́емся, с ве́рою прие́млюще я и взыва́юще: ра́дуйся, Арте́мие богому́дре.

Молитва

Святы́й уго́дниче Бо́жий, пра́ведный Арте́мие, при́сный храни́телю святы́я ве́ры Правосла́вныя и бли́зкий защи́тниче всего́ се́вернаго кра́я Росси́йския страны́! При́зри ми́лостивно на усе́рдную моли́тву нас, гре́шных, и твои́м благомо́щным предста́тельством испроси́ нам у Го́спода проще́ние согреше́ний на́ших, преспея́ние в ве́ре и благоче́стии и огражде́ние от ко́зней диа́вольских. Моли́ Го́спода, да храни́т во здра́вии и непременя́емом благополу́чии ве́рных люде́й Свои́х, да пода́ст стране́ на́шей мир и тишину́, а нам нелицеме́рное послуша́ние; да сподо́бит всех нас получи́ти, по христиа́нстей кончи́не, Небе́сное Ца́рствие, иде́же вси пра́веднии вме́сте с тобо́ю, ве́чно сла́вят Отца́ и Сы́на и Свята́го Ду́ха. Ами́нь.

Молитвы при болезни ног

Святому праведному Симеону Верхотурскому

Тропарь, глас 4-й

Мирска́го мятежа́ бе́гая, все жела́ние обрати́л еси́ к Бо́гу, да в виде́ния восхо́д обря́щеши горе́, отню́дуже не уклони́вся в лука́вствия се́рдца, но очи́стив ду́шу и те́ло, прия́л еси́ благода́ть точи́ти це́льбы ве́рным и неве́рным, притека́ющим к ра́це моще́й твои́х, пра́ведный Симео́не! Те́мже, по да́нному ти да́ру, испроси́ у Христа́ Бо́га исцеле́ние нам, боля́щим душе́вными страстьми́, и моли́ спасти́ ду́ши на́ша.

Кондак, глас 2-й

Ми́ра су́етнаго отве́рглся еси́, да бла́га ве́чныя жи́зни насле́дши, возлюби́в незло́бие и чистоту́ души́ и те́ла. Сниска́л еси́, е́же возлюби́л, свиде́тельствуют бо о сем гроб и нетле́ние моще́й твои́х, и благода́ть чудотворе́ния наипа́че. То́чиши бо це́льбы всем притека́ющим к тебе́ и непросвеще́нным, Симео́не блаже́нне, чудотво́рче преди́вный.

Молитва

О, святы́й и пра́ведный Симео́не, чи́стою душе́ю твое́ю в небе́сных оби́телех в лице́ святы́х водворя́яйся, на земли́ же те́лом твои́м нетле́нно почива́яй по да́нной ти благода́ти от Го́спода моли́тися о нас. Ми́лостивно при́зри на нас многогре́шных, а́ще и недосто́йне, оба́че с ве́рою и упова́нием ко святы́м и цельбоно́сным моще́м твои́м притека́ющих, и испроси́ нам от Бо́га проще́ние согреше́ний на́ших, в ня́же впада́ем мно́жицею во вся дни жития́ на́шего. И я́коже пре́жде о́вым у́бо от о́чныя зе́льныя боле́зни ни ма́ло зре́ти мо́гущим исцеле́ние оче́с, о́вым же близ сме́рти бы́вшим от лю́тых неду́гов врачева́ние, и ины́м ина́я мно́гая пресла́вная благодея́ния дарова́л еси́: си́це изба́ви и нас от неду́гов душе́вных и теле́сных и от вся́кия ско́рби и печа́ли, и вся блага́я к настоя́щему житию́ на́шему и к ве́чному спасе́нию благопотре́бная нам от Го́спода испроси́, да та́ко твои́м предста́тельством и моли́твами стяжа́вше вся нам поле́зная, а́ще и недосто́йнии, благода́рне восхваля́юще тя, просла́вим Бо́га, ди́внаго во святы́х Свои́х, Отца́ и Сы́на и Свята́го Ду́ха, и ны́не и при́сно и во ве́ки веко́в. Ами́нь.

Молитвы при увечье и боли рук

Преподобному Иоанну Дамаскину

Тропарь, глас 8-й

В тебе́, о́тче, изве́стно спасе́ся е́же по о́бразу: прии́м бо Крест после́довал еси́ Христу́, и де́я учи́л еси́ презира́ти у́бо плоть, прехо́дит бо, прележа́ти же о души́, ве́щи бессме́ртней. Те́мже и со а́нгелы сра́дуется, преподо́бне Иоа́нне, дух твой.

Кондак, глас 4-й

Песнопи́сца и честна́го Богоглаго́льника, Це́ркве наказа́теля и учи́теля и враго́в сопротивобо́рца Иоа́нна воспои́м: ору́жие бо взем – Крест Госпо́день, всю отрази́ ересе́й пре́лесть и я́ко те́плый предста́тель к Бо́гу всем подае́т прегреше́ний проще́ние.

Молитва

Преподо́бне о́тче Иоа́нне! Воззри́ на нас ми́лостивно и к земли́ приве́рженных возведи́ к высоте́ небе́сней. Ты горе́ на небеси́, мы на земли́ низу́, удале́ны от тебе́, не толи́ко ме́стом, ели́ко грехми́ свои́ми и беззако́нии, но к тебе́ прибега́ем и взыва́ем: наста́ви нас ходи́ти путе́м твои́м, вразуми́ и руково́дствуй. Вся твоя́ свята́я жизнь бысть зерца́лом вся́кия доброде́тели. Не преста́ни, уго́дниче Бо́жий, о нас вопия́ ко Го́споду. Испроси́ предста́тельством свои́м у Всеми́лостиваго Бо́га на́шего мир Це́ркви Его́, под знаме́нием креста́ вои́нствующей, согла́сие в ве́ре и единому́дрие, суему́дрия же и раско́лов истребле́ние, утвержде́ние во благи́х де́лех, больны́м исцеле́ние, печа́льным утеше́ние, оби́женным заступле́ние, бе́дствующим по́мощь. Не посрами́ нас, к тебе́ с ве́рою притека́ющих. Вси правосла́внии христиа́не, твои́ми чудесы́ испо́лненнии и ми́лостями облагоде́тельствованнии, испове́дуют тя бы́ти своего́ покрови́теля и засту́пника. Яви́ дре́вния ми́лости твоя́, и и́хже отце́м всепомоществова́л еси́, не отри́ни и нас, чад их, стопа́ми их к тебе́ ше́ствующих. Предстоя́ще всечестне́й ико́не твое́й, я́ко тебе́ жи́ву су́щу, припа́даем и мо́лимся: приими́ моле́ния на́ша и вознеси́ их на же́ртвенник благоутро́бия Бо́жия, да прии́мем тобо́ю благода́ть и благовре́менную в ну́ждех на́ших по́мощь. Укрепи́ на́ше малоду́шие и утверди́ нас в ве́ре, да несомне́нно упова́ем получи́ти вся блага́я от благосе́рдия Влады́ки моли́твами твои́ми. О, превели́кий уго́дниче Бо́жий! Всем нам, с ве́рою притека́ющим к тебе́, помози́ предста́тельством твои́м ко Го́споду, и всех нас упра́ви в ми́ре и покая́нии сконча́ти живо́т наш и пресели́тися со упова́нием в блаже́нныя не́дра Авраа́мова, иде́же ты ра́достно во труде́х и по́двизех ны́не почива́еши, прославля́я со все́ми святы́ми Бо́га, в Тро́ице сла́вимаго, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Пресвятой Богородице в честь Ее иконы «Троеручица»

Тропарь, глас 4-й

Днесь всеми́рная ра́дость возсия́ нам ве́лия, дарова́ся святе́й горе́ Афо́нстей цельбоно́сная Твоя́, Влады́чице Богоро́дице, ико́на, со изображе́нием тричи́сленно и неразде́льно пречи́стых рук Твои́х, в прославле́ние Святы́я Тро́ицы: созыва́ еши бо ве́рных и моля́щихся Тебе́ о сем позна́ти, я́ко двема́ и́маши Сы́на и Го́спода держа́ти, тре́тию же яви́ на прибе́жище и покро́ в чту́щим Тя от вся́ких напа́стей и бед избавля́ ти, да вси притека́ющии к Тебе́ ве́рою, прие́млют неоску́дно от всех зол свобожде́ние, от враго́в защищение. Сего́ ра́ди и мы вку́пе со Афо́ном вопием: ра́дуйся, Благода́тная, Госпо́дь с Тобо́ю.

Кондак, глас 8-й

Днесь весе́лое наста́ ны́не Твое́ торжество́, Богома́ти пречи́стая; вси ве́рнии испо́лнишася ра́дости и весе́лия, я́ко сподо́бльшиеся изря́дно воспе́ти преди́вное явле́ние честна́го о́браза Твоего́ и ро́ждшагося из Тебе́ Младе́нца, и́стинна же Бо́га, Его́же двема́ рука́ма объе́млеши, и тре́тиею от напа́стей и бед нас изыма́еши и избавля́еши от всех зол и обстоя́ний.

Молитва

О Пресвята́я Госпоже́ Влады́чице Богоро́дице, ве́лие чу́до свято́му Иоа́нну Дамаскину́ неоскудно яви́вшая, я́ко ве́ру и́стинную и наде́жду несумне́нную показа́вшему! Услы́ши нас, гре́шных раб Твои́х (имена), пред чудотво́рною Твое́ю ико́ною усе́рдно моля́щихся и прося́щих Твоея́ по́мощи: не отри́ни моле́ния сего́ мно́гих ра́ди прегреше́ний на́ших, но, я́ко Ма́ти милосе́рдия и щедро́т, изба́ви нас от боле́зней, ско́рбей и печа́лей, прости́ соде́янныя на́ми грехи́, испо́лни ра́дости и весе́лия всех чту́щих святу́ю ико́ну Твою́, да ра́достно воспое́м и любо́вию просла́вим и́мя Твое́, я́ко Ты еси́ от всех родо́в избра́нная и благослове́нная во ве́ки веко́в. Ами́нь.

Молитвы при горячке, лихорадке, жаре

Первоверховному апостолу Петру

Тропарь, глас 4-й

Апо́столов первопресто́льницы, и вселе́нныя учи́телие, Влады́ку всех моли́те, мир вселе́нней дарова́ти, и душа́м на́шим ве́лию ми́лость.

Кондак, глас 2-й

Тве́рдыя и боговеща́нныя пропове́датели, верх апо́столов Твои́х, Го́споди, прия́л еси́ в наслажде́ние благи́х Твои́х и поко́й; боле́зни бо о́нех и смерть прия́л еси́ па́че вся́кого беспло́дия, Еди́не све́дый серде́чная.

Молитва

О, святы́й Пе́тре, вели́кий апо́столе, самови́дче и сота́инниче Бо́жий, всемо́щною десни́цею Учи́теля твоего́ из вод волну́ющихся прия́тый и от коне́чнаго потопле́ния свободи́выйся! Не забу́ди и нас убо́гих, в ти́не грехо́вней погря́зших и волна́ми жите́йскаго мо́ря обурева́емых: пода́ждь нам твою́ ру́ку кре́пкую, помози́ нам и удержи́ нас от потопле́ния во страсте́х, по́хотех, лжах и клевета́х. Сотвори́ и ты с на́ми ми́лость, тебе́ от Го́спода я́вленную, да не в сомне́нии и малове́рии изги́бнем. Научи́ нас, учи́телю наш, пролива́ти сле́зы покая́ния, да пла́чем го́рько о дея́ниих на́ших в ве́це сем. И а́ще твоя́ сле́зы, в покая́нии излия́нныя, ми́лостию Свое́ю покры́ Госпо́дь и Учи́тель твой, испроси́ и нам, со дерзнове́нием апо́стольским, проще́ния во гресе́ ежеча́снаго, от Христа́ отрече́нныя злы́ми по́мыслы и де́лы на́шими. Да ти́хое и безмо́лвное житие́ поживе́м в ве́це сем до ча́са, в о́ньже и́мать призва́ти нас ве́ка Госпо́дь, наш Судия́ нелицеприя́тный. Ты же, о всехва́льный апо́столе, не отве́ржи во́пля на́шего и стена́ний к тебе́, но заступи́ нас пред Христо́м, твои́м Учи́телем, да непреста́нно сла́вим Его́ милосе́рдие к нам, со Отце́м и Святы́м Ду́хом, во ве́ки веко́в. Ами́нь.

Молитвы при женских немощах

Священномученику Ипатию, епископу Гангрскому

Тропарь, глас 4-й

Изволе́нием Боже́ственнаго ра́зума впери́в ум свой в Небе́сныя оби́тели и ра́вно А́нгелом житие́ пожи́в на земли́, сего́ ра́ди муче́ния красоты́ вене́ц на свое́м ве́рсе утверди́в, священному́чениче Ипа́тие, моли́ Христа́ Бо́га, спасти́ся душа́м на́шим.

Кондак, глас 2-й

Ри́мскому оте́честву свети́льник, богоза́рными луча́ми концы́ светя́, ны́не просвети́ твое́ пра́зднество пою́щия, Ипа́тие, прося́ свы́ше ми́ра и грехо́в оставле́ния, моли́твами защити́ ны, Ипа́тие многострада́льне.

Молитва

Трисо́лнечного Све́та светоза́рная звездо́, вводя́щая в мир Трисо́лнечный Свет апо́стольскими твои́ми, богоева́нгельскаго пропове́дания священноуче́нии, священному́чениче, иера́рше Христо́в, Богоблаже́нне Ипа́тие. Ты прия́л еси́ от Святы́я Тро́ицы равноапо́стольную благода́ть, серафи́мскую в горече́стии к Бо́гу любо́вь, я́коже верхо́внейший апо́столов Петр, и херуви́мскую многоочи́тую во уче́нии прему́дрость, я́коже вторы́й Па́вел. Просвети́вый прему́дрым твои́м благоче́стия уче́нием тьмочи́сленныя наро́ды, присноусе́рдно подража́я всеми́рнаго Учи́теля, Го́спода Бо́га и Спа́са на́шего Иису́са Христа́. Его́же ра́ди всесмире́нно молю́ богоподража́тельное оте́ческое твое́ благоутро́бие: при́зри ми́лостивно богосве́тлыми очи́ма твои́ма на су́щее недосто́инство мое́, я́ко всечадолюби́вый по Бо́зе оте́ц, и присноусе́рдный на́шего спасе́ния наста́вниче, и всех в Го́рних правонеизме́нный строи́тель, адама́нтная Правосла́вию стена́ и пресве́тлый столп, вводя́щий второно́ваго Изра́иля во всепросветле́йший Го́рний Сио́н. Потщи́ся вско́ре помоществова́ти на бра́нех во́инству на́шему. Проси́ же при́сно у Святы́я Тро́ицы всем правосла́вным христиа́ном ми́ра и тишины́, душе́вного спасе́ния и многоле́тняго в телеси́ здра́вия, возду́ха благорастворе́ния, земли́ благопло́дия, непло́дствующим благоча́дия, и в зако́не Госпо́днем воспита́ния, и всех благи́х умноже́ния. А по́сле жития́ коему́ждо жи́зни сея́ сподо́би святы́ми твои́ми моли́твами улучи́ти христиа́нскую кончи́ну бла́гу, непосты́дну и ми́рну, со всепреподо́бнейшим испове́данием и со прича́стием Святы́х Бессме́ртных Небе́сных и Животворя́щих Христо́вых Тайн, и с молитвома́слием беспрепя́тное возду́шных мыта́рств проше́ствие, насле́дие со святы́ми всера́достныя присносу́щныя жи́зни, в ней же ку́пно со а́нгельскими чи́нми непреста́нныя хвалы́ вознесе́м Отцу́ со Единоро́дным Его́ Сы́ном и с Пресвяты́м, Благи́м и Животворя́щим Его́ Ду́хом, и тебе́, вели́кое твое́ оте́ческое ми́лостивое заступле́ние, ны́не и при́сно и во ве́ки веко́в. Ами́нь.

Молитвы при бессоннице

Святым седми отрокам, иже во Ефесе: Максимилиану, Иамвлиху, Мартиниану, Иоанну, Дионисию, Ексакустодиану и Антонину

Тропарь, глас 8-й

Благоче́стия пропове́дники и воскресе́ния уме́рших изобрази́тели, Це́ркви столпы́ седмочи́сленныя, о́троки всеблаже́нныя пе́сньми восхва́лим: тии́ бо по мно́гих ле́тех нетле́ния, а́ки от сна воста́вше, всем возвести́ша я́ве ме́ртвых воста́ние.

Кондак, глас 4-й

Просла́вивый на земли́ святы́я Твоя́, пре́жде втора́го и стра́шнаго прише́ствия Твоего́, Христе́, пресла́вным воста́нием отроко́в показа́л еси́ Воскресе́ние неве́дящим е, нетле́нна одея́ния и телеса́ яви́в, и царя́ уве́рил еси́ вопи́ти: вои́стинну есть ме́ртвых воста́ние.

Молитва

О пречу́днии святи́и седмочи́сленнии о́троцы, Ефе́са гра́да похвало́ и всея́ вселе́нныя упова́ние! Воззри́те с высоты́ небе́сныя сла́вы на нас, любо́вию па́мять ва́шу чту́щих, наипа́че же на младе́нцы христиа́нския, ва́шему заступле́нию от роди́телей свои́х препоруче́нныя. Низведи́те на ня благослове́ние Христа́ Бо́га, ре́кшаго: оста́вите дете́й приходи́ти ко Мне. Боля́щия у́бо в них исцели́те, скорбя́щия уте́шите; сердца́ их в чистоте́ соблюди́те, кро́тостию испо́лните я, и в земли́ серде́ц их зерно́ испове́дания Бо́жия насади́те и укрепи́те, во е́же от си́лы в си́лу им возраста́ти. И всех нас, святе́й ико́не ва́шей предстоя́щих, мо́щи же ва́ши с ве́рою лобыза́ющих, и те́пле вам моля́щихся, сподо́бите Ца́рствие Небе́сное улучи́ти и немо́лчными гла́сы ра́дования та́мо прославля́ти великоле́пое и́мя Пресвяты́я Тро́ицы, Отца́ и Сы́на и Свята́го Ду́ха, во ве́ки веко́в. Ами́нь.

Cвятому преподобному Иринарху, затворнику Ростовскому

Тропарь, глас 4-й

Я́ко му́ченика добропроизво́льна и преподо́бных удобре́ние, звезду́ Росто́вскую, в затво́ре, у́зах и вери́гах Го́сподеви благоугоди́вшаго и чуде́с благода́ть от Него́ прие́мшаго, Ирина́рха преди́внаго пе́сньми хвале́бными почти́м и, к нему́ припа́дающе, уми́льно глаго́лем: о́тче преподо́бне, моли́ Христа́ Бо́га спасти́ся душа́м на́шим.

Кондак, глас 2-й

Волне́ний мно́жество жесто́ким житие́м преходя́, изгна́ния, затво́р и у́зы желе́зныя претерпе́л еси́ му́жески, Ирина́рше терпеливоду́шне, нам оста́вль о́браз злострада́ния и терпе́ния твоего́, озаря́я чуде́с блиста́ньми с ве́рою приходя́щих к честно́му гро́бу твоему́, у него́же, я́ко по́честь побе́дную, вери́ги твоя́ тя́жкия ви́дим, от ни́хже подае́ши исцеле́ния неду́жным. Сего́ ра́ди зове́м ти: ра́дуйся, Ирина́рше, о́тче преди́вный.

Молитва

О преподо́бне о́тче Ирина́рше! Се мы мо́лим тя усе́рдно: бу́ди хода́тай наш при́сный, испроси́ нам, раба́м Бо́жиим (имена), от Христа́ Бо́га мир, тишину́, благоде́нствие, здра́вие и спасе́ние, и от всех враго́в ви́димых и неви́димых огражде́ние, покры́й же нас хода́тайством твои́м от нахожде́ния вся́ких бед и скорбе́й, па́че же от искуше́ний врага́ те́мнаго, да вси мы с тобо́ю прославля́ем всесвято́е и́мя Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Молитвы при параличе

Преподобному Иакову, игумену Железноборовскому

Тропарь, глас 4-й

Небе́снаго жела́я, земна́я возненави́дел еси́ и, взем крест свой, после́довал еси́ Христу́ и от Него́ прие́м дарова́ния чуде́с, исцеля́ти неду́жныя; но я́ко име́я дерзнове́ние ко Святе́й Тро́ице, испроси́ правосла́вным здра́вие и спасе́ние, на враги́ же побе́ду, и не забу́ди, посеща́я чад свои́х, припа́дающих к целе́бному гро́бу твоему́, Иа́кове преподо́бне, о́тче наш.

Кондак, глас 8-й

Серде́чная о́чи, досточу́дне, ко Го́споду впери́в и теле́сныя стра́сти исторга́я, неболе́зненную жизнь в боле́знех восприя́л еси́, преподо́бне, боле́зням же лю́тым дае́ши исцеле́ние прося́щим с ве́рою у тебе́. Те́мже мо́лим тя, досточу́дне, исцели́ на́ша боле́зни душе́вныя и теле́сныя, да зове́м ти: ра́дуйся, Иа́кове Богому́дре, о́тче наш.

Молитва

Преподо́бне и богоно́сне о́тче наш Иа́кове! Приими́ ны́не нас, тебе́ усе́рдно моля́щихся и припа́дающих ко всечестно́му и многоцеле́бному твоему́ гро́бу, иде́же свято́е и многотру́дное поко́ится те́ло. Ду́хом же на Небесе́х предстоя́ Святе́й Тро́ице со а́нгелы и преподо́бных отце́в ли́ки, моли́ся о нас, ча́дех твои́х, о́тче, да изба́вимся от вся́ких скорбе́й, боле́зней, бед и обстоя́ний, и благоче́стно поживе́м в настоя́щем житии́, ходя́ще в за́поведех и оправда́ниих Госпо́дних безпоро́чно, и да я́вимся после́дователи свято́му и равноа́нгельскому житию́ твоему́. Ей, преподо́бне о́тче, мо́лим тя, испроси́ на́мже и всем, с ве́рою к тебе́ притека́ющим, грехо́в проще́ние, телесе́м здра́вие, исправле́ние жития́ и ве́чное спасе́ние, я́ко да твои́м предста́тельством спасе́ннии, сла́ву возсыла́ти сподо́бимся в Тро́ице сла́вимому Бо́гу, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

Молитвы при болезнях крови

Мученику и чудотворцу Иоанну Воину

Тропарь, глас 8-й

Блаже́нство Ева́нгельское возлюби́в, Богому́дре Иоа́нне, чистоту́ се́рдца почти́л еси́. Те́мже суету́ ми́ра сего́ пренебре́гл, устреми́лся еси́ зре́ти Бо́га, И́же тя просла́ви чудесы́ во врачева́нии разли́чне стра́ждущих. Сего́ ра́ди мо́лим тя: проси́ нам у Христа́ Го́спода вся́ких скорбе́й избавле́ния и получе́ния Ца́рства Небе́снаго.

Кондак, глас 6-й

Благочести́ваго во́ина Христо́ва, победи́вшаго враги́ душе́вныя и теле́сныя богому́дренно, Иоа́нна му́ченика, достодо́лжно пе́сньми восхва́лим, чудоде́йствуя бо, подае́т оби́льная исцеле́ния стра́ждущим лю́дем, и мо́лится Го́споду Бо́гу от вся́ких бед спасти́ правове́рныя.

Молитва

О пресла́вный уго́дниче Христо́в Иоа́нне Во́ине! Храбр был еси́ в ра́тех, враго́м прогони́тель и оби́димых засту́пник, ны́не же и всем правосла́вным христиа́ном ско́рый помо́щник явля́ешися. Помяни́ нас, гре́шных и недосто́йных, и заступи́ нас в беда́х и ско́рбех и печа́лех и во вся́кой злой напа́сти, и от вся́каго зла́го и оби́дящаго челове́ка защити́ нас: тебе́ бо дана́ бысть от Бо́га благода́ть моли́тися за ны, гре́шныя (имена), зле стра́ждущия. О, вели́кий побо́рниче, враго́в прогони́телю, христолюби́ваго во́инства покрови́телю и оби́димых засту́пниче, Иоа́нне Во́ине! Не забу́ди нас, гре́шных, моля́щихся тебе́ и твоея́ по́мощи и неоску́дныя ми́лости прося́щих, и сподо́би ны, гре́шныя и недосто́йныя, неизрече́нная блага́я от Бо́га получи́ти. Яко Тому́ подоба́ет вся́кая сла́ва, честь и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.

Молитвы при нарывах

Святым чудотворцам и бессребреникам, мученикам Киру и Иоанну

Тропарь, глас 5-й

Святи́и сла́внии Ки́ре и Иоа́нне, безсре́бреницы, му́ченицы и чудотво́рцы, милосе́рдием свои́м, я́ко стено́ю необори́мою, нас огради́те от всех бед и от враго́в ви́димых и неви́димых сохрани́те непреста́нною ва́шею моли́твою ко Го́споду.

Кондак, глас 3-й

От Боже́ственныя благода́ти дар чуде́с прие́мше, святи́и, чудоде́йствуйте непреста́нно, вся на́ша стра́сти рукоде́йством секу́ще неви́димым, Ки́ре Богому́дре со Иоа́нном сла́вным: вы бо Боже́ственнии вра́чеве есте́.

Молитва

О, святы́е чудотво́рцы и врачи́ безме́здные Ки́ре и Иоа́нне, прибега́ем к вам, от боле́зней на́ших страда́я лю́то. Во дни жи́зни ва́шея пропове́довали вы, я́ко неду́г души́ тяжеле́е всех неду́гов те́ла и, егда́ душа́ греха́ми болезну́ет, ча́сто и те́ло в боле́знь впада́ет. Зна́ем мы, что боле́знями от грехо́в очища́емся, умоли́те же, святы́е чудотво́рцы, Го́спода, да да́рует Он проще́ние согреше́ний нам, сла́бым и беспо́мощным, в боле́знях изможде́нным, да не поги́бнем, впа́вши в уны́ние. Ускори́те на по́мощь нам и исцели́те боле́зни на́ши, и мы в здра́вии, покая́нии дни на́ши проведя́, в ми́ре око́нчим жизнь на́шу и в день Су́дный с чи́стым се́рдцем предста́нем пред оча́ми Судии́ вселе́нной, Сердцеве́дца Бо́га. Его́же пое́м и сла́вим во ве́ки веко́в. Ами́нь.

Молитвы при кожных болезнях и язвах

Праведному Артемию Веркольскому, чудотворцу

Тропарь, глас 2-й

Вы́шняго повеле́нием, тучено́сным о́блаком, не́бо помрачи́вшим и мо́лниям блиста́ющим, гро́му же возшуме́вшему с преще́нием, испусти́л еси́ ду́шу твою́ в ру́це Го́сподеви, прему́дре Арте́мие, и ны́не предстои́ши Престо́лу Влады́ки всех, и́же ве́рою и любо́вию приходя́щим к тебе́, подая́ исцеле́ние всем неотло́жно и моля́ся Христу́ Бо́гу спасти́ся душа́м на́шим.

Кондак, глас 8-й

Возсия́ днесь пресве́тлая па́мять прему́драго Арте́мия; богода́нная благода́ть, я́ко ре́ки, излива́ет от целе́бных моще́й его́ ди́вная исцеле́ния, и́миже от многоразли́чных неду́г избавля́емся, с ве́рою прие́млюще я и взыва́юще: ра́дуйся, Арте́мие богому́дре.

Молитва

Святы́й уго́дниче Бо́жий, пра́ведный Арте́мие, при́сный храни́телю святы́я ве́ры Правосла́вныя и бли́зкий защи́тниче всего́ се́вернаго кра́я Росси́йския страны́! При́зри ми́лостивно на усе́рдную моли́тву нас, гре́шных, и твои́м благомо́щным предста́тельством испроси́ нам у Го́спода проще́ние согреше́ний на́ших, преспея́ние в ве́ре и благоче́стии и огражде́ние от ко́зней диа́вольских. Моли́ Го́спода, да храни́т во здра́вии и непременя́емом благополу́чии ве́рных люде́й Свои́х, да пода́ст стране́ на́шей мир и тишину́, а нам нелицеме́рное послуша́ние; да сподо́бит всех нас получи́ти, по христиа́нстей кончи́не, Небе́сное Ца́рствие, иде́же вси пра́веднии вме́сте с тобо́ю, ве́чно сла́вят Отца́ и Сы́на и Свята́го Ду́ха. Ами́нь.

Молитвы при водянке

Преподобному Ипатию, игумену Руфианскому

Тропарь, глас 8-й

В тебе́, о́тче, изве́стно спасе́ся е́же по о́бразу: прии́м бо Крест после́довал еси́ Христу́, и де́я учи́л еси́ презира́ти у́бо плоть, прехо́дит бо, прележа́ти же о души́, ве́щи бессме́ртней. Те́мже и со а́нгелы сра́дуется, преподо́бне Ипа́тие, дух твой.

Кондак, глас 2-й

Чистото́ю душе́вною Боже́ственне вооружи́вся, и непреста́нныя моли́твы я́ко копие́ вручи́в кре́пко, пробо́л еси́ бесо́вская ополче́ния, преподо́бне Ипа́тие, о́тче наш, моли́ непреста́нно о всех нас.

Молитва

Прославля́ется Бог в сове́те пра́вых, и́бо возсия́л пред людьми́ свет добро де́телей свято́го Ипа́тия, прибега́я к кото́рому, из глубины́ се́рдца взыва́ем: и́нок соверше́нный был ты, Ипа́тий преподо́бный, мно́гими труда́ми к врата́м небе́сным очища́вший себе́ путь; в необита́емую кино́вию Руфи́ма придя́ с ученика́ми, ты очи́стил ее́ и в пре́жнее благоле́пие приве́л. Там, власяни́цы де́лая, в по́двигах вели́ких ты пребы́л. Дарова́ние получи́л ты от Го́спода, Ипа́тий достохва́льный, разли́чные неду́ги исцеля́ть, а бо́лее всего́ водя́нку. При́зри же на стра́ждущих тя́жкою боле́знею э́той, святы́й Ипа́тий, и уми́лостиви твое́ю благоприя́тною моли́твою Го́спода, и преста́нь немощны́м неви́димою чудоде́йственною си́лою Бо́жию, исцеля́я их по вели́кой ми́лости Госпо́дней, и пусть, почу́вствовав облегче́ние в те́ле и бо́дрость ду́ха, отве́ргнут они́ нераде́ние и ре́вностно по́йдут по ле́стнице доброде́телей, простира́ясь на преуспея́ние в богоуго́дных дела́х, и сла́вя Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Молитвы при раке

Пресвятой Богородице в честь Ее иконы «Всецарица» (Пантанасса)

Тропарь, глас 4-й

О́бразом радостотво́рным честны́я Всецари́цы, жела́нием те́плым взыска́ющих благода́ти Твоея́, спаси́, Влады́чице; изба́ви от обстоя́ний к Тебе́ прибега́ющих; от вся́кия напа́сти огради́ ста́до Твое́, к заступле́нию Твоему́ взыва́ющее при́сно.

Кондак, глас 8-й

Новоя́вленней Твое́й ико́не предстоя́ще ве́рнии умиле́нно, воспева́ем Ти, Всецари́це, раби́ Твои́; низпосли́ це́льбы к Тебе́ притека́ющим ны́не рабо́м Твои́м. Да вси ра́достно зове́м Ти: Ра́дуйся, Всецари́це, неду́ги на́ша благода́тию исцеля́ющая.

Молитва

Всеблага́я, досточу́дная Богоро́дице, Пантана́ сса, Всецари́це! Несмь досто́ин, да вни́деши под кров мой! Но я́ко ми́лостиваго Бо́га любоблагоутро́бная Ма́ти, рцы сло́во, да исцели́тся ду́ша моя́ и укрепи́тся немощству́ющее те́ло мое́. И́маши бо держа́ву непобеди́мую, и не изнемо́жет у Тебе́ всяк глаго́л, о Всецари́це! Ты за мя упроси́! Ты за мя умоли́! Да прославля́ю пресла́вное и́мя Твое́ всегда́, ны́не и в бесконе́чныя ве́ки. Ами́нь.

Пресвятой Богородице в честь Ее иконы «Скоропослушница»

Тропарь, глас 4-й

К Богоро́дице притеце́м, су́щии в беда́х, и ко святе́й ико́не Ея́ ны́не припаде́м, с ве́рою зову́ще из глубины́ ду́ши: ско́ро на́ше услы́ши моле́ние, Де́во, я́ко Скоропослу́шница наре́кшаяся, Тебе́ бо ра́ди раби́ Твоя́ в ну́ждах гото́вую Помо́щницу и́мамы.

Кондак, глас 8-й

В мо́ри жите́йстем обурева́емии, треволне́нию подпада́ем страсте́й и искуше́ний. Пода́ждь у́бо нам, Госпоже́, ру́ку по́мощи, я́коже Петро́ви Сын Твой, и ускори́ от бед изба́вити ны, да зове́м Ти: ра́дуйся, Всеблага́я Скоропослу́шнице.

Молитва

Преблагослове́нная Влады́чице, Присноде́во Богоро́дице, Бо́га Сло́ва па́че вся́каго сло́ва на спасе́ние на́ше ро́ждшая и благода́ть Его́ преизоби́льно па́че всех прия́вшая, мо́ре я́вльшаяся Боже́ственных дарова́ний и чуде́с приснотеку́щая река́, излива́ющая бла́гость всем, с ве́рою к Тебе́ прибега́ющим! Чудотво́рному Твоему́ о́бразу припа́дающе, мо́лимся Тебе́, всеще́дрей Ма́тери Человеколюби́ваго Влады́ки: удиви́ на нас пребога́тыя ми́лости Твоя́ и проше́ния на́ша, приноси́мая Тебе́, Скоропослу́шнице, ускори́ испо́лнити все, е́же на по́льзу, во утеше́ние и спасе́ние коему́ждо устроя́ющи. Посети́, Преблага́я, рабы́ Твоя́ благода́тию Твое́ю и пода́ждь неду́гующим це́льбу и соверше́нное здра́вие, обурева́емым тишину́, плене́нным свобо́ду и разли́чными о́бразы стра́ждущих уте́ши. Изба́ви, Всеми́лостивая Госпоже́, всяк град и страну́ от гла́да, я́звы, тру́са, пото́па, огня́, меча́ и ины́я ка́зни вре́менныя и ве́чныя, Ма́терним Твои́м дерзнове́нием отвраща́ющи гнев Бо́жий; и душе́внаго разслабле́ния, обурева́ния страсте́й и грехопаде́ний свободи́ рабы́ Твоя́, я́ко да непреткнове́нно во вся́ком благоче́стии пожи́вше в сем ве́це, и в бу́дущем ве́чных благ сподо́бимся благода́тию и человеколю́бием Сы́на Твоего́ и Бо́га, Ему́же подоба́ет вся́кая сла́ва, честь и поклоне́ние со Безнача́льным Его́ Отце́м и Пресвяты́м Ду́хом, ны́не и при́сно, и во ве́ки веко́в. Ами́нь.

Cвятителю Нектарию Эгинскому

Тропарь, глас 1-й

Сили́врии о́трасль и Эги́ны храни́теля, в после́дняя ле́та я́вльшагося, доброде́тели дру́га и́скренняго, Некта́рия почти́м ве́рнии, я́ко боже́ственнаго служи́теля Христо́ва: то́чит бо це́льбы многоразли́чныя благоче́стно вопию́щим: сла́ва Просла́вльшему тя Христу́, сла́ва Да́вшему ти чуде́с благода́ть, сла́ва Де́йствующему тобо́ю всем исцеле́ния.

Кондак, глас 2-й

Боже́ственный гром, труба́ духо́вная, ве́ры насади́телю и отсека́телю ересе́й, Тро́ицы уго́дниче, вели́кий святи́телю Некта́рие, со а́нгелы предстоя́ при́сно, моли́ непреста́нно о всех нас.

Table of Contents

Молитвы о болящих (общие)

Тропарь, глас 4-й

Кондак, глас 2-й

Молитва в болезни

Молитва болящей

Молитва первая об исцелении болящего

Молитва вторая об исцелении болящего

Молитва третья об исцелении болящего

Молитва о том, чтобы ухаживать с любовью за болящими

Молитвы о терпении болезней и несчастий

Праведному Иову Многострадальному

Тропарь, глас 2-й

Кондак, глас 8-й

Молитва

Молитвы от разных недугов и болезней

Святому праведному Иоанну Кронштадтскому

Тропарь, глас 1-й

Кондак, глас 3-й

Молитва

Священномученику Ермолаю, наставнику Пантелеимона, иерею Никомидийскому

Тропарь, глас 1-й

Кондак, глас 4-й

Молитва

Преподобному Сампсону Странноприимцу

Тропарь, глас 8-й

Кондак, глас 8-й

Молитва

Архангелам Рафаилу и Михаилу

Тропарь, глас 4-й

Кондак, глас 2-й

Молитва Архангелу Рафаилу

Молитва Архангелу Михаилу

Мученику Трифону

Тропарь, глас 8-й

Кондак, глас 8-й

Молитва

Преподобному Иову Почаевскому

Тропарь, глас 4-й

Кондак, глас 8-й

Молитва

Святителю Спиридону Чудотворцу, епископу Тримифунтскому

Тропарь, глас 4-й

Кондак, глас 2-й

Молитва

Святому великомученику и целителю Пантелеимону

Тропарь, глас 3-й

Кондак, глас 5-й

Молитва первая

Молитва вторая, наедине от лица болящего читаемая

Пресвятой Богородице перед Ее иконой «Всех скорбящих Радость»

Тропарь, глас 2-й

Кондак, глас 6-й

Молитва

Молитвы при головных болезнях

Пророку, Предтече и Крестителю Господню Иоанну

Тропарь, глас 2-й

Кондак, глас 5-й

Молитва

Молитвы при грудных болезнях

Святому Димитрию, митрополиту Ростовскому

Тропарь, глас 4-й

Кондак, глас 8-й

Молитва

Молитвы при глазных болезнях, слепоте

Святому мученику Лонгину Сотнику, иже при Кресте Господни

Тропарь, глас 4-й

Кондак, глас 4-й

Молитва

Святому равноапостольному великому князю Владимиру, во Святом Крещении Василию, Крестителю Руси

Тропарь, глас 4-й

Кондак, глас 8-й

Молитва

Святому великомученику Димитрию Солунскому

Тропарь, глас 3-й

Кондак, глас 2-й

Молитва

Пресвятой Богородице перед Ее иконой «Казанская»

Тропарь, глас 4-й

Кондак, глас 8-й

Молитва

Святителю Алексию, митрополиту Московскому, всея Руси чудотворцу

Тропарь, глас 8-й

Кондак, глас 8-й

Молитва

Святому мученику и архидиакону Лаврентию Римскому

Тропарь, глас 4-й

Кондак, глас 4-й

Молитва

Молитвы при зубной боли

Священномученику Антипе, епископу Пергамскому

Тропарь, глас 4-й

Кондак, глас 4-й

Молитва

Молитвы при болезнях сердца

Святителю Иоасафу, епископу Белгородскому

Тропарь, глас 3-й

Кондак, глас 8-й

Молитва

Молитвы при немоте

Преподобному Иоанну Рыльскому

Тропарь, глас 1-й

Кондак, глас 8-й

Молитва

Молитвы при потере слуха и болезнях ушей

Пресвятой Богородице перед Ее иконой «Нечаянная радость»

Тропарь, глас 4-й

Кондак, глас 6-й

Молитва

Молитвы при болезнях чрева, грыже

Великомученику Артемию

Тропарь, глас 4-й

Кондак, глас 2-й

Молитва

Преподобному Серафиму Саровскому

Тропарь, глас 4-й

Кондак, глас 2-й

Молитва

Преподобному Феодору Студиту

Тропарь, глас 8-й

Кондак, глас 2-й

Молитва

Праведному Артемию Веркольскому

Тропарь, глас 2-й

Кондак, глас 8-й

Молитва

Молитвы при болезни ног

Святому праведному Симеону Верхотурскому

Тропарь, глас 4-й

Кондак, глас 2-й

Молитва

Молитвы при увечье и боли рук

Преподобному Иоанну Дамаскину

Тропарь, глас 8-й

Кондак, глас 4-й

Молитва

Пресвятой Богородице в честь Ее иконы «Троеручица»

Тропарь, глас 4-й

Кондак, глас 8-й

Молитва

Молитвы при горячке, лихорадке, жаре

Первоверховному апостолу Петру

Тропарь, глас 4-й

Кондак, глас 2-й

Молитва

Молитвы при женских немощах

Священномученику Ипатию, епископу Гангрскому

Тропарь, глас 4-й

Кондак, глас 2-й

Молитва

Молитвы при бессоннице

Святым седми отрокам, иже во Ефесе: Максимилиану, Иамвлиху, Мартиниану, Иоанну, Дионисию, Ексакустодиану и Антонину

Тропарь, глас 8-й

Кондак, глас 4-й

Молитва

Cвятому преподобному Иринарху, затворнику Ростовскому

Тропарь, глас 4-й

Кондак, глас 2-й

Молитва

Молитвы при параличе

Преподобному Иакову, игумену Железноборовскому

Тропарь, глас 4-й

Кондак, глас 8-й

Молитва

Молитвы при болезнях крови

Мученику и чудотворцу Иоанну Воину

Тропарь, глас 8-й

Кондак, глас 6-й

Молитва

Молитвы при нарывах

Святым чудотворцам и бессребреникам, мученикам Киру и Иоанну

Тропарь, глас 5-й

Кондак, глас 3-й

Молитва

Молитвы при кожных болезнях и язвах

Праведному Артемию Веркольскому, чудотворцу

Тропарь, глас 2-й

Кондак, глас 8-й

Молитва

Молитвы при водянке

Преподобному Ипатию, игумену Руфианскому

Тропарь, глас 8-й

Кондак, глас 2-й

Молитва

Молитвы при раке

Пресвятой Богородице в честь Ее иконы «Всецарица» (Пантанасса)

Тропарь, глас 4-й

Кондак, глас 8-й

Молитва

Пресвятой Богородице в честь Ее иконы «Скоропослушница»

Тропарь, глас 4-й

Кондак, глас 8-й

Молитва

Cвятителю Нектарию Эгинскому

Тропарь, глас 1-й

Кондак, глас 2-й